Zuraida masih kekal dalam Kabinet

Menteri Perusahaan Perladangan dan Komoditi Datuk Zuraida Kamaruddin hadir mesyuarat Kabinet hari ini, namun kedudukannya di dalam jemaah menteri tidak dibincangkan.

Zuraida dilaporkan masih menunggu masa sesuai untuk mengadakan pertemuan dengan Perdana Menteri (PM) Datuk Seri Ismail Sabri Yaakob berhubung kedudukannya sebagai anggota Kabinet.

Setakat ini, Zuraida masih menjalankan tugas di kementerian seperti biasa dan agenda membanteras isu dakwaan buruh paksa dalam sektor perladangan sawit negara tetap menjadi keutamaan biarpun kedudukannya sebagai menteri Kabinet masih belum diputuskan.

Terdahulu, Menteri Kanan Pertahanan Datuk Seri Hishammuddin Hussein dilapor mengesahkan mesyuarat Kabinet hari ini tidak membincangkan kedudukan Zuraida, sebaliknya menumpukan kepada kos harga barangan.

Sementara itu memetik BH, sumber yang rapat dengan Ahli Parlimen Ampang itu memberitahu Zuraida masih memberi tumpuan kepada tugas di kementerian kerana PM belum membuat keputusan mengenai kedudukan sebagai menteri Kabinet.

“Beliau sedang berusaha dalam isu sekatan import sawit oleh Jabatan Kastam dan Perlindungan Sempadan Amerika Syarikat dan masih bekerja kuat melawan agenda antiminyak sawit.

“Jadual Zuraida hari ini juga padat dengan tugasan di kementerian termasuk menghadiri mesyuarat,” katanya.

Pada 26 Mei lalu, Zuraida mengumumkan keputusannya untuk meletak jawatan sebagai Menteri Perusahaan Perladangan dan Komoditi, setelah keluar Bersatu dan menyertai Parti Bangsa Malaysia (PBM).

Sebelum ini, Agenda Daily melaporkan Zuraida bagaimanapun dijangka dikekalkan jawatannya buat sementara waktu. Ia susulan kenyataan Zuraida yang kekal menyokong kepemimpinan Ismail Sabri.

Sumber memberitahu Agenda Daily walaupun menyedari bahawa kuota jawatan menteri yang kini dipegang Zuraida adalah milik Bersatu, PM telah menyatakan bahawa tidak ada rombakan Kabinet akan dilakukan.

Sumber itu berkata pimpinan tertinggi UMNO juga tidak mahu ahli Bersatu yang baharu diberi jawatan menteri, terutama apabila hubungan kedua-dua parti itu terus renggang.

“Hanya tinggal setahun lebih sahaja lagi Pilihan Raya Umum (PRU) perlu diadakan. Lagi pula, PBM merancang menjadi parti gabungan Barisan Nasional (BN) bukannya Perikatan Nasional (PN) yang menentang BN.

“Manakala Bersatu pula tidak dapat memberi tekanan kepada PM untuk menggantikan kuota menteri atau tempat Zuraida itu dengan ahli Bersatu yang lain.

“Walaupun boleh bertindak menarik sokongan dan menyebabkan Ismail Sabri jatuh, Bersatu tidak akan berbuat demikian kerana tindakan itu akan menyebabkan politik negara kembali bergolak, sekali gus memberi kesan negatif kepada PN,” kata sumber itu.


30 jemaah umrah antara 49 kes baharu Omicron

Kementerian Kesihatan (KKM) mengesan 49 lagi kes positif varian baharu Covid-19, Omicron, dengan 30 daripadanya dipercayai jemaah umrah yang pulang dari Arab Saudi antara 13 dan 17 Disember lalu.

Lima lagi kes bertolak dari United Kingdom; Qatar (empat); Amerika Syarikat (tiga); Nigeria (dua); dan masing-masing satu dari Turki, Itali, Emiriah Arab Bersatu dan Ghana.

Menteri Kesihatan Khairy Jamaluddin berkata Institut Penyelidikan Perubatan (IMR) telah menjalankan ujian PCR ke atas 145 sampel kes positif Covid-19 dalam kalangan pengembara pada 15 hingga 21 Disember lalu.

Katanya 45 daripadanya disahkan varian Omicron semalam melalui jujukan genom yang dijalankan oleh IMR, manakala Institute od Health and Community Medicine Universiti Malaysia Sarawak pula mengesan empat kes varian itu.

“Dengan keputusan terbaharu ini, jumlah kumulatif kes yang dikesan varian Omicron di Malaysia adalah sebanyak 62 kes. Daripada jumlah ini, 61 kes merupakan jangkitan import dari luar negara manakala satu kes lagi masih dalam siasatan yang disyaki kemungkinan merupakan jangkitan tempatan di Sarawak semalam,” katanya pada sidang media hari ini.

Menurutnya daripada jumlah kes positif Omicron itu, 16 kes melibatkan Selangor; Kuala Lumpur (11 kes); masing-masing empat di Sarawak dan Pahang; Negeri Sembilan (tiga); masing-masing dua di Kedah, Perlis, Johor dan Pulau Pinang; serta masing-masing satu di Perak, Terengganu dan Melaka.

Khairy berkata kes adalah seorang lelaki warganegara China berusia 38 tahun yang tidak mempunyai sejarah perjalanan ke luar negara dan sudah bekerja di negeri berkenaan sejak tiga tahun lalu.

“Lelaki berkenaan menunjukkan gejala batuk sejak 13 Disember lalu dan melakukan ujian saringan Covid-19 lima hari kemudian sebelum disahkan positif Covid-19.

“Dia kemudian dikuarantin di Pusat Kuarantin dan Rawatan Covid-19 Berisiko Rendah (PKRC) di Hospital Umum Sarawak dan dikesan mempunyai varian Omicron.

“Kes kini dalam keadaan stabil serta dua lagi kontak rapatnya membabitkan pemandu kenderaan serta seorang lagi adalah kontak sosial. Kedua-dua kontak rapat ini adalah negatif,” katanya.


3,913 kes semalam, lima kematian

Jangkitan harian Covid-19 di seluruh negara dalam tempoh 24 jam semalam (Ahad, 6 November 2022) turun kepada 3,913 kes, berbanding 4,621 yang direkodkan pada Sabtu

Data Kementerian Kesihatan (KKM) yang dikemas kini tengah malam tadi menunjukkan 3,909 kes melibatkan jangkitan tempatan dan empat kes import.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,927,451 kes, dengan 4,854,248 pesakit telah sembuh, termasuk 3,774 yang pulih semalam.

Menurut data laman sesawang Github KKM, daripada jumlah jangkitan baharu itu, 2,800 kes melibatkan individu yang telah menerima suntikan dos penggalak; 785 kes (penerima dua dos); 308 kes (individu tidak divaksinasi); dan 20 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 36,716 kes masih aktif, meningkat lagi berbanding 36,582 kes yang dilaporkan sehingga Sabtu.

Daripada jumlah itu, 35,039 pesakit masih menjalani kuarantin di rumah (34,907 pesakit pada Sabtu); dan 1,610 dirawat di hospital, naik sedikit berbanding 1,605 pada Sabtu.

Seramai 67 pesakit dimasukkan ke unit rawatan rapi (70 pada Sabtu), dengan 50 daripadanya memerlukan alat bantuan pernafasan, sama seperti Sabtu.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, lima pesakit meninggal dunia akibat komplikasi Covid-19 di Selangor, semalam, termasuk dua daripadanya meninggal dunia di luar fasiliti kesihatan atau ‘brought in death’ (BID).

Dua daripada kes BID itu dilaporkan di Kedah, sementara dua kes lagi di Johor dan satu di Selangor.

Jumlah itu menjadikan kumulatif kematian yang dilaporkan mulai 17 Mac 2020 sebanyak 36,487 kes, termasuk 7,765 kes BID.


Pemikiran Hadi, pemimpin PAS di tahap rendah : Wan Rosdy

UMNO menyifatkan pemikiran Presiden PAS, Tan Sri Abdul Hadi Awang dan pemimpin parti itu berada pada tahap yang rendah berbanding BN.

Demikian reaksi Naib Presidennya, Datuk Seri Wan Rosdy Wan Ismail ketika mengulas soal dakwaan Abdul Hadi berkait perubahan Putrajaya sekiranya Perikatan Nasional (PN) menang dalam enam pilihan raya negeri (PRN) ini.

Kata Menteri Besar Pahang itu, PAS tidak mempunyai misi malah pemimpin PAS di Kelantan juga tiada usaha untuk menyelesaikan masalah air yang dihadapi rakyatnya.

“Sebab itu saya kata pimpinan PAS ini, dia punya pengetahuan berbanding BN jauh rendah.Dari tahun 80-an sampai sekarang modal dia apa….undi PAS masuk syurga. Hari ini masih guna benda sama.

“Kita nampak PAS tak ada (misi), masalah air 33 tahun pun tidak dapat selesaikan, tak nampak usaha ke arah itu. Yang dia nampak bersama ke syurga,” katanya pada sidang akhbar selepas program bersama calon BN Dewan Undangan Negeri (DUN) Linggi dan nelayan, hari ini, lapor media.

Beliau menegaskan tiada peruntukan dalam undang-undang yang menyatakan keputusan PRN membolehkan perubahan kepada pentadbiran kerajaan Pusat.

Katanya, Akta Anti Lompat Parti yang telah diwartakan menghalang ahli Parlimen menukar parti atau membawa kerusi yang dimenangi kepada parti lain.

Untuk rekod, sejak 30 tahun lalu Kelantan tidak menerima sebarang peruntukan untuk pembangunan air seperti negeri lain ketika Pusat ditadbir BN dan baru kini kerajaan campuran menyalurkan peruntukan awal kepada negeri itu.


Pencarum KWSP sekali lagi dikecewakan kerajaan PH-BN

Pertubuhan Gagasan Inovasi Rakyat Malaysia (PGIRM) sekali lagi menyatakan kekecewaan mereka apabila Perdana Menteri, Datuk Seri Anwar Ibrahim terus mempertahankan cadangan mencagarkan caruman mereka dalam Kumpulan Wang Simpanan Pekerja (KWSP), kepada bank.

Sebelum ini, pencarum kecewa apabila kerajaan Pakatah Harapan-Barisan Nasional (PH-BN) enggan membenarkan pengeluaran caruman KWSP secara bersasar.

Presiden PGIRM, Azmi Mohd Tahir ketika mengulas cadangan Anwar itu berkata hampir 2.5 juta pencarum sudah tidak mempunyai baki mencukupi dan mereka itulah yang paling terkesan dan terdesak.

“(Mereka) itulah yang perlu dibantu dan diberikan perhatian sewajarnya, bukan kepada pencarum yang tidak terkesan.

“Mereka juga tidak lagi layak untuk membuat apa-apa pinjaman kerana telah disenaraihitamkan oleh pihak bank dan ada juga yang telah muflis,” katanya dalam satu kenyataan hari ini (22 Mac 2023).

Beliau berkata demikian ketika mengulas kenyataan Anwar bahawa kerajaan akan memperkenalkan kaedah yang membolehkan pencarum KWSP menggunakan wang caruman sebagai cagaran kepada bank bagi tujuan pembiayaan kewangan.

Menurut Anwar kaedah itu boleh ditawarkan kepada mana-mana pencarum KWSP yang ‘terdesak’ untuk mendapatkan pinjaman kewangan dengan cagaran daripada agensi terbabit.

“Prinsip saya ialah wang KWSP adalah untuk simpanan hari tua dan kita beri kelonggaran zaman COVID-19, malah negara yang memberi kelonggaran sama juga sudah membatalkan kaedah itu.

“Tetapi saya masih mendengar pandangan, oleh itu saya cadangkan untuk memperkenalkan satu kaedah bagi permudahkan untuk orang terdesak supaya KWSP memberikan ruang bagi pencarum yang mempunyai wang untuk membuat pinjaman bank dengan cagaran daripada agensi itu,” kata Anwar.

Mengulas lanjut, Azmi berkata cadangan menggalakkan pencarum yang terdesak membuat pinjaman bank dan mencagarkan simpanan KWSP mereka adalah tidak wajar sama sekali.

“Cadangan itu hanya memudahkan kepada Pencarum (T20) yang mempunyai baki yang banyak di dalam akaun 2 serta mereka ini bebas daripada senarai hitam bank atau masih mampu membayar ansuran bulanan.

“Inikah yang dimaksudkan alternatif untuk meringankan beban rakyat?

“Kami merayu, menggesa dan mendesak supaya cadangan mencagarkan simpanan KWSP kepada pihak bank tidak direalisasikan dan diluluskan.

“Gunakan sistem pengeluaran sedia ada bagi membantu meringankan beban pencarum yang terhimpir dan tenat ini,” katanya.


Bantuan GKP 4.0 disalur mulai 21 September, kata PM

Bantuan Geran Khas Prihatin (GKP) 4.0 yang melibatkan pembiayaan kewangan sebanyak RM500 juta akan disalur bermula 21 September ini.

Perdana Menteri, Datuk Seri Ismail Sabri Yaakob berkata dijangka bantuan tersebut bakal meringankan beban kewangan lebih satu juta Perusahaan Kecil dan Sederhana (PKS) mikro dalam mengharungi tempoh yang masih mencabar.

“Inisiatif ini melibatkan penerima sedia ada GKP 1.0, GKP 2.0, GKP 3.0 dan penerima baharu GKP 4.0 dengan implikasi kewangan sebanyak RM500 juta.

“Pembayaran akan dikreditkan terus ke akaun bank yang didaftarkan dalam sistem GKP. Semakan status kelulusan GKP 4.0 boleh dibuat mulai 20 September melalui Portal GKP iaitu https://gkp.hasil.gov.my,” katanya dalam kenyataan hari ini.

Ujarnya lagi lagi, ia sejajar komited kerajaan bagi menyokong sektor perniagaan khususnya PKS mikro.

Katanya, bayaran GKP 4.0 akan dibayar dua kali iaitu pada September berjumlah RM500 dan November (RM500).

Tambah Ismail Sabri, secara keseluruhan jumlah peruntukan yang telah dan akan disalurkan kepada lebih sejuta PKS mikro di bawah GKP semenjak Covid-19 melanda negara adalah RM6.08 bilion.

Perdana Menteri berharap bantuan ini dapat menggerak dan memulihkan kembali sektor PKS yang merupakan enjin pertumbuhan ekonomi Keluarga Malaysia.

“Kerajaan memberi keutamaan kepada pemain industri ini kerana mereka merupakan antara sektor yang paling terjejas sepanjang pandemik Covid-19.

“Semoga dengan bantuan ini, peniaga kecil seperti pemilik gerai makanan, kedai gunting rambut, bengkel dan kedai kek dapat mengurangkan beban dan membantu aliran tunai,” jelasnya lagi.


‘Stand-up’ komedi wanita hina Islam tak kelakar, bukan lawak

Wanita yang menimbulkan kontroversi semasa persembahannya di sebuah kelab komedi telah dikecam dengan keras kerana melakukan aksi berunsurkan keagamaan yang langsung tidak melucukan malah memualkan.

Dua pelawak terkenal Malaysia, Harith Iskander dan Douglas Lim, menjelaskan bahawa tindakan wanita itu tidak menggambarkan ‘stand-up’ komedi.

Harith berkata, tindakan wanita terbabit yang menanggalkan tudung dan baju kurungnya di atas pentas di sebuah kelab komedi di Taman Tun Dr Ismail (TTDI) “menyakitkan untuk ditonton”.

“Lebih penting, tiada apa yang lucu tentang apa yang dia katakan atau lakukan.”

Dalam video berdurasi 54 saat itu, wanita terbabit secara tidak disangka-sangka mula menanggalkan tudung dan baju kurungnya, mendedahkan skirt mini dan blaus bertali di bawahnya, sebelum melaungkan kata-kata kepada penonton.

Video Tiktok itu berakhir tanpa menunjukkan aksinya yang lain.

Harith berkata tidak semua ‘stand-up komedi adalah kelakar kepada semua orang, kerana setiap orang mempunyai citarasa yang berbeza, menyebabkan sesetengahnya berasa tersinggung dengan jenaka tertentu.

Bagaimanapun, katanya beliau menilainya berdasarkan niat pelawak, dan tujuan ‘stand-up’ komedi adalah untuk membuat orang ketawa.

“Niatnya adalah untuk mengejutkan dan menyinggung perasaan. Dan dia telah mengejutkan dan menyinggung.

“Oleh itu, dia tidak membuat ‘standa-up’ komedi,” tambahnya.

Sementara itu, Lim menyifatkan tindakan wanita itu sebagai tidak bertanggungjawab.

“Pelakon itu (kalau boleh saya panggil begitu) berniat untuk mengejutkan, menghina dan marah, dan saya menganggapnya sebagai tindakan sabotaj oleh orang yang tidak bertanggungjawab,” katanya dalam video yang dimuat naik di laman Facebooknya semalam.

Lim turut tampil menyokong Kelab Komedi Crackhouse di TTDI berkata persembahan kontroversi yang dilihat dalam video tular itu tidak boleh diterima.

“Crackhouse bukanlah tempat melahirkan persembahan biadab seperti itu kerana ia adalah tempat di mana pelawak dan profesional baharu, cuba sedaya upaya untuk menceritakan jenaka bagi membuat orang ketawa.

“Mereka telah beroperasi di sana selama lapan tahun dan saya telah membuat persembahan di sana banyak kali, tetapi saya tidak pernah melihat perkara seperti ini sebelum ini,” katanya.

Dalam satu kenyataan yang disiarkan di Facebook, kelab komedi itu berkata individu terbabit dan pasangannya diharamkan daripada premis itu sejurus selepas persembahan itu.

“Kelab Komedi Crackhouse mengecam sekeras-kerasnya kandungan video TikTok yang kini viral menunjukkan seorang individu yang didakwa menghina Islam semasa rancangan ‘mikrofon terbuka’ di premis kami,” kata kelab itu dalam kenyataan semalam.

Sementara Dewan Bandaraya Kuala Lumpur (DBKL) telah menutup sementara kelab terbabit, wanita itu pula telah ditahan dan direman tiga hari bagi membantu siasatan. Dia kini ditahan di Ibu Pejabat Polis Brickfields, Kuala Lumpur.

Polis dan Jabatan Agama Islam Wilayah Persekutuan (Jawi) turut membuka kertas siasatan berhubung kejadian itu.

Siasatan dijalankan Unit Siasatan Jenayah Terkelas, Jabatan Siasatan Jenayah Bukit Aman dan kertas siasatan dibuka mengikut Seksyen 298A Kanun Keseksaan iaitu atas alasan agama yang boleh menyebabkan suasana tidak harmoni, perpecahan atau permusuhan atau niat jahat memudaratkan keadaan harmoni.

Siasatan turut dibuat mengikut Seksyen 233 Akta Komunikasi Dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Pengarah Jawi Datuk Mohd Ajib Ismail berkata siasatan dijalankan oleh bahagian penguatkuasaannya.

Di bawah Akta Kesalahan Jenayah Syariah (Wilayah-Wilayah Persekutuan) 1997, mereka yang didapati bersalah menghina atau menyebabkan penghinaan terhadap Islam boleh didenda sehingga RM3,000 atau penjara sehingga dua tahun, atau kedua-duanya sekali.


Kes 1MDB: Mahkamah lucut hak AS$35.1 juta terhadap Roger Ng

Hakim Amerika Syarikat memerintahkan bekas pegawai bank Goldman Sachs Group Inc, Roger Ng dilucut hak berjumlah AS$35.1 juta (RM155.4 juta), selepas menjatuhkan hukuman penjara 10 tahun kerana membantu mencuri berbilion dolar daripada 1Malaysia Development Berhad (1MDB) Malaysia.

Serentak itu, Hakim Daerah Brooklyn, Margo Brodie menolak hujah Ng bahawa dia tidak memiliki wang lagi selepas puluhan juta dolar hasil daripada jenayahnya dirampas dan diserahkan kepada Malaysia.

Peguam Ng, Marc Agnifilo juga berkata anak guamnya, warganegara Malaysia dan bekas ketua perbankan pelaburan Goldman di Malaysia, telah kehabisan sebahagian besar asetnya.

Brodie, bagaimanapun berkata, pelucutan hak sebanyak AS$35.1 juta itu tidak berlebihan mengikut perlembagaan.

Hakim juga berkata walaupun Ng kurang bersalah berbanding orang lain, “dia memainkan peranan dalam salah satu jenayah kewangan terbesar sepanjang zaman,” satu skim yang menyebabkan “kemudaratan tidak ketara kepada keyakinan orang ramai terhadap demokrasi dan kerajaan.”

Pada 11 Mac lalu, Brodie menjatuhkan hukuman penjara 10 tahun terhadap Ng, 11 bulan selepas juri mendapati dia bersalah kerana membantu bekas bosnya Tim Leissner menggelapkan wang daripada 1MDB, mencuci hasil, dan menyogok pegawai kerajaan untuk memenangi perniagaan.

Ahli perniagaan Malaysia dalam buruan dan disyaki dalang skim itu, Jho Low turut didakwa tetapi masih bebas.

Goldman membuat keputusan dengan pihak berkuasa pada Oktober 2020, bersetuju membayar AS$2.9 bilion dan meminta unit Malaysianya mengaku bersalah atas pertuduhan rasuah.

Bekas Perdana Menteri Datuk Seri Najib Razak sedang menjalani hukuman penjara 12 tahun selepas disabitkan di mahkamah kerana menerima AS$10 juta daripada bekas unit 1MDB. Najib secara konsisten menafikan salah laku.


Kerajaan perlu masa selesai kes pencen hakim menerusi proses mediasi

Kerajaan memerlukan masa untuk cuba menyelesaikan kes saman difailkan sekumpulan 35 individu terdiri daripada bekas anggota badan kehakiman serta tujuh balu bekas hakim berhubung kegagalan kerajaan menetapkan kenaikan sewajarnya dalam pencen dan faedah yang mereka terima sejak 2015 melalui proses mediasi.

Mereka termasuk bekas Presiden Mahkamah Rayuan Tan Sri Alauddin Mohd Sheriff, bekas Hakim Besar Malaya Tan Sri Siti Norma Yaakob dan Tan Sri Haidar Mohamed Nor serta bekas Hakim Mahkamah Rayuan Tan Sri Mohamad Ariff Md Yusof, yang juga bekas Speaker Dewan Rakyat.

Mereka menamakan kerajaan, Perdana Menteri, Jemaah Menteri dan Ketua Pengarah Perkhidmatan Awam sebagai defendan, lapor Bernama.

Peguam Christopher Leong, yang mewakili bekas hakim selaku plaintif, berkata pada prosiding di hadapan Hakim Mahkamah Tinggi Datuk Wan Ahmad Farid Wan Salleh secara dalam talian hari ini, mahkamah menetapkan 26 Mei untuk pengurusan kes selanjutnya bagi defendan memaklumkan sama ada mereka bersetuju untuk cuba menyelesaikan kes itu secara mediasi.

“Pada pengurusan kes hari ini, Peguam Persekutuan M. Kogilambigai (yang mewakili defendan) memaklumkan mahkamah bahawa mereka memerlukan masa kerana perlu berbincang dengan pihak berkepentingan yang lain. Kami (plaintif) tidak mempunyai bantahan untuk memberikan lebih banyak masa kepada defendan,” katanya.

Pada 14 Feb lepas, mahkamah mencadangkan pihak terbabit menyelesaikan kes itu melalui proses mediasi dan plaintif bersetuju.

Saman yang difailkan pada 24 Jan lepas itu menyaksikan plaintif memohon deklarasi kegagalan menetapkan peratusan kenaikan lebih tinggi daripada dua peratus setiap tahun yang sesuai bagi pencen dan faedah lain untuk setiap plaintif mengikut Seksyen 15B(2) Akta Saraan Hakim 1971 (Akta 45) melalui perintah dalam Warta melanggar Perkara 125(7) dan 125(9) Perlembagaan Persekutuan.

Mereka memohon perintah bahawa defendan kedua atau ketiga (Perdana Menteri dan Jemaah Menteri) hendaklah menasihati Yang di-Pertuan Agong untuk menetapkan peratusan kenaikan lebih tinggi daripada dua peratus setiap tahun yang sesuai ke atas pencen dan faedah lain diberikan kepada setiap plaintif berkuat kuasa dari 1 Julai 2015 mengikut Seksyen 15B(2) akta tersebut.

Plaintif berkata mengikut Seksyen 15B Akta Saraan Hakim 1971, pencen hakim bersara dan orang tanggungan hakim yang telah meninggal dunia diselaraskan secara automatik berdasarkan gaji semasa hakim masih berkhidmat yang disemak secara berperingkat dari semasa ke semasa sebagaimana yang wajib dilakukan mengikut Perkara 125(7) dan 125(9) Perlembagaan Persekutuan.


Tanah mendap: Jalan Kinabalu dari Cheras ditutup

Jabatan Siasatan dan Penguatkuasaan Trafik (JSPT) Kuala Lumpur menutup Jalan Kinabalu dari arah Cheras di belakang Rumah Persekutuan berikutan kejadian tanah mendap sehingga mengakibatkan jalan berlubang.

Ketua JSPT Kuala Lumpur, Asisten Komisioner Sarifudin Mohd Salleh berkata jalan berkenaan ditutup pada jam 10.30 pagi tadi kepada semua kenderaan.

Beliau berkata kerja-kerja pembaikan oleh pihak Dewan Bandaraya Kuala Lumpur (DBKL) dijangka akan mengambil masa dua atau tiga hari.

“Pihak polis ingin menasihatkan kepada pengguna jalan raya agar tidak menggunakan laluan tersebut dan mematuhi papan tanda arahan yang disediakan,” katanya dalam kenyataan hari ini.

Polis dalam pada itu menyediakan laluan alternatif antaranya kenderaan dari arah Selayang yang hendak ke Cheras dan selatan dilencongkan ke Bulatan Dato’ Onn, Jalan Parlimen dan seterusnya ke Jalan Sultan Iskandar dan ke selatan semula,” katanya dalam satu kenyataan hari ini.

Sarifudin berkata bagi kenderaan dari arah Jalan Maharajalela, Bulatan Sultan Muhammad serta Bulatan Hishamuddin dilencongkan terus ke Jalan Raja untuk ke pusat bandar atau ke arah utara semula.

Sementara itu, kenderaan dari arah Jalan Parlimen masuk ke Bulatan Dato’ Onn dilencongkan ke Jalan Kuching, manakala kenderaan dari Jalan Tun Perak ke Bulatan Dato’ Onn di halakan terus ke Jalan Parlimen.

“Orang ramai yang mempunyai sebarang pertanyaan ataupun maklumat boleh menghubungi Balai Polis Trafik Jalan Tun H.S Lee di talian 03-2071 9999 atau talian penting JSPT Kuala Lumpur di talian 03-20260267 atau mana- mana balai polis berhampiran,” katanya.


Dr Mahathir pertikai jemputan banduan ke Istana, seolah-olah ada sokongan

Jemputan kepada seorang yang berstatus banduan kerana sudah disabitkan kesalahan seharusnya tidak berlaku, kata Tun Dr Mahathir Mohamad.

Dr Mahathir mempertikai jemputan yang dibuat terhadap bekas Perdana Menteri Datuk Seri Najib Razak yang terpalit dengan pelbagai pertuduhan rasuah di mahkamah dan sudah disabitkan bersalah dalam kes SRC International Sdn Bhd (SRC) sebelum ini.

“Pandangan saya banduan tidak seharusnya dijemput ke istana. Ia tidak betul dan tidak molek.

“Ia seolah-olah menunjukkan ada sokongan tertentu daripada istana,” katanya dipetik laporan Malaysiakini.

Najib sebelum ini diundang ke istana oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Mei lalu.

Malah, Najib juga berkongsi gambar kehadirannya di istana sehingga menimbulkan rasa tidak senang hati dan rungutan di kalangan mereka yang tidak bersetuju.

Untuk rekod, Najib sebelum disabitkan kesalahan menyeleweng RM42 juta dana SRC, yang disifatkan sebagai memalukan negara dan terlibat dalam satu lagi perbicaraan berkaitan skandal kewangan terbesar di dunia membabitkan firma pelaburan negara, 1Malaysia Development Berhad (1MDB).

Pada masa yang sama, Mahkamah Tinggi Kuala Lumpur dijadual menyampaikan keputusannya terhadap kes rasuah isterinya Datin Seri Rosmah Mansor berhubung projek tenaga solar hibrid untuk sekolah luar bandar di Sarawak pada 7 Julai.

Sementara itu, ketika ditanya mengenai dakwaan Najib bahawa Pengerusi Pejuang itu sudah dilihat sebagai tidak relevan lagi, Dr Mahathir berkata dia tidak ambil kisah dengan kenyataan berkenaan.

“Itu pendapat dia, orang lain mungkin ada idea lain.

“Dia ada hak untuk menganggap semua orang sebagai tidak relevan,” katanya sinis.


BN tak boleh buat keputusan sepihak bubar Parlimen: PAS

Timbalan Presiden PAS Datuk Seri Tuan Ibrahim Tuan Man hari ini mengingatkan bahawa keputusan membubarkan Parlimen tidak hanya boleh dibuat Barisan Nasional (BN) sahaja, sebaliknya ia perlu dipersetujui bersama parti di dalam kerajaan gabungan sekarang.

Menurutnya Kerajaan Persekutuan yang wujud sekarang bukan didominasi BN semata-mata, tetapi turut didukung menteri daripada Perikatan Nasional (PN) dan rakan dari Gabungan Parti Sarawak (GPS).

“Maka, apa sahaja keputusan untuk membubarkan Parlimen mesti diputuskan bersama anggota kabinet serta parti yang mendukung kerajaan.

“Dalam situasi kini, keutamaan bukan hanya kepada menyegerakan pilihan raya sahaja, sebaliknya aspek kepentingan kebajikan rakyat dan isu kedudukan ekonomi negara turut perlu dilihat juga,” katanya dalam kenyataan hari ini (22 Ogos 2022).

Sejak kebelakangan ini, BN, khususnya UMNO dilihat kelam-kabut menyusun jentera pilihan raya dan mengembar-gemburkan bahawa Pilihan Raya Umum (PRU) akan diadakan segera, seolah-olah keputusan membubarkan Parlimen terletak kepada parti berkenaan sahaja.

Walaupun, Perdana Menteri yang memiliki prerogatif menentukan tarikh PRU-15 setelah mendapat perkenan Yang di-Pertuan Agong adalah wakil daripada UMNO dan BN, kerajaan yang ditubuhkan sekarang turut dianggotai parti lain.

Sebelum ini, Perdana Menteri Datuk Seri Ismail Sabri Yaakob berkata pembubaran Parlimen tidak boleh dibuat sesuka hati dan secara tergesa-gesa tanpa kajian yang teliti kerana jika tersilap langkah ia boleh dianggap sebagai “membunuh diri”.

“Tarikh PRU-15 bukan boleh diumumkan begitu sahaja, banyak perkara perlu diambil kira termasuk, pertama hasil kajian sikap dilakukan oleh Wanita UMNO.

“Jika kita adakan PRU-15 tanpa mengambil kira sama ada BN boleh menang tiada gunanya. Bagi saya jika nak adakan PRU-15 kita wajib menang jangan jadi macam PRU-14 kita kata menang tapi akhirnya kalah teruk,” kata Ismail Sabri.

Beberapa jam sebelum Ismail Sabri membuat kenyataan itu, Presiden UMNO Datuk Seri Ahmad Zahid Hamidi yang namanya dikaitkan dalam skandal kapal tempur pesisir pantai (LCS) meneruskan desakan agar PRU-15 disegerakan kerana parti itu dilihat berpeluang cerah untuk menang besar kerana pembangkang sedang berpecah ketika ini.

Zahid memberi kata dua: “Segerakanlah (PRU-15) atau UMNO BN akan tewas PRU. Sesal dahulu pendapatan, sesal kemudian tidaklah berguna.”

Mengulas lanjut, Tuan Ibrahim menafikan parti itu takut atau tidak bersedia menghadapi PRU, tetapi tindakan beberapa pihak yang menekan Perdana Menteri secara sepihak perlu menyedari realiti kerajaan hari ini.

“PAS serta komponan PN telah bersedia dalam semua keadaan, bahkan telah melancar jentera pilihanraya negeri- negeri dan pada 3hb Sept ini pelancaran Jentera Pilihanraya Peringkat Kebangsaan akan dilancarkan di Kedah sempena Muktamar PAS Pusat.

“Manakala PN dalam merayakan sambutan dua tahunnya, akan turut melancarkan jentera pilihanraya PN pada 27hb ini.

“Maka tidak timbul soal tidak bersedia atau lainnya. Kita yakin pihak berkepentingan akan terus menekan PM tanpa melihat realiti parti yang mendukung kerajaan kini,” katanya.


Kalimah Allah: Keputusan tarik rayuan ‘tempang’

Tindakan kerajaan BN-PH menarik balik rayuan terhadap keputusan Mahkamah Tinggi berkait kalimah Allah baru-baru ini disifatkan ‘tempang’.

Ahli Parlimen dari blok pembangkang, Datuk Ahmad Saad berkata tiada pemakluman awam dibuat terhadap keputusan tersebut.

“Apakah kerajaan sengaja menyembunyikan isu ini kerana takut bantahan umat Islam terhadapnya?

“Saya melihat seolah-olah pihak menteri sendiri tidak benar-benar memahami implikasi daripada tindakan yang diambil itu.

“Tidak ada keseriusan dalam keputusan yang diambil selepas sekadar menghantar nota jemaah menteri dan bukan memorandum untuk dibahaskan oleh Kabinet secara lumat,” kata Ahli Parlimen Pokok Sena itu ketika membahaskan Rang Undang-Undang (RUU) Pencetakan Teks Al-Quran (Pindaan) 2023 pada Mesyuarat Kedua Penggal Kedua Majlis Parlimen ke-15 di Dewan Rakyat, hari ini.

Beliau juga berkata keputusan itu tidak melalui proses yang sepatutnya termasuk tiada perundingan dengan pemegang taruh utama serta institusi diraja.

“Pihak Majlis Agama Islam Negeri Selangor, Majlis Agama Islam Wilayah Persekutuan dan Majlis Agama Islam Negeri Kedah tidak dilibat urus dalam keputusan diambil sedangkan mereka terbabit sebagai sahabat mahkamah di peringkat Mahkamah Rayuan,” katanya.

Beliau turut bertanya sama ada terdapat desakan di sebalik tabir dalam isu berkenaan hingga menyebabkan kerajaan memutuskan menarik balik rayuan tersebut.

Kerajaan Malaysia dan Kementerian Dalam Negeri (KDN) menarik balik rayuan terhadap keputusan Mahkamah Tinggi pada 2021 yang membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah ‘Allah’ dalam pembelajaran agamanya.

Notis pemberhentian rayuan itu difailkan pada 18 April lalu di Pejabat Pendaftar Mahkamah Rayuan di Putrajaya.

Pada 10 Mac 2021, Hakim Nor Bee Ariffin memutuskan kalimah Allah boleh digunakan dalam penerbitan bahan agama Kristian bagi tujuan pembelajaran namun tertakluk pada syarat-syarat tertentu.

Dalam keputusannya, Hakim Nor Bee berkata arahan KDN pada 5 Disember 1986 bahawa larangan penggunaan kalimah ‘Allah’, ‘Baitullah’, ‘Solat’ dan ’Kaabah’ ke atas orang bukan Islam menyalahi undang-undang dan tidak rasional.


Rekod belum siap, pengurusan rayuan Bung, isteri 22 Mac

Mahkamah Rayuan hari ini (25 Januari 2023) menetapkan 22 Mac depan sebagai tarikh pengurusan rayuan bekas Ketua Menteri Sabah, Datuk Seri Bung Moktar Radin dan isteri Datin Seri Zizie Izette, selepas Mahkamah Tinggi menolak cara mereka mencabar perintah hakim Mahkamah Sesyen yang meminta pasangan itu membela diri atas tuduhan rasuah dan bersubahat.

FMT memetik Timbalan Pendakwa Raya, Law Chin How sebagai berkata pendaftar Mahkamah Tinggi masih belum menyediakan rekod rayuan, termasuk penghakiman bertulis dan nota keterangan.

“Mahkamah Rayuan telah menetapkan satu lagi pengurusan kes pada 22 Mac,” kata Law selepas pengurusan kes dalam talian di hadapan Timbalan Pendaftar Khairi Haron hari ini.

Beliau berkata, kedua-dua pihak akan menghadap hakim perbicaraan Rozina Ayob pada Jumaat untuk memaklumkan status kes itu.

Peguam K Kumaraendran yang mewakili Zizie turut mengesahkan perkara itu.

Dalam kes jenayah, rekod rayuan disediakan oleh mahkamah sebaik sahaja notis rayuan difailkan.

Pada 9 Disember 2022, Hakim Mahkamah Tinggi Datuk Azhar Abdul Hamid membenarkan bantahan awal pihak pendakwaan bahawa Bung dan Zizie tersilap memfailkan usul, disokong afidavit, memohon semakan keputusan Rozina.

Pihak pendakwaan berkata, pasangan itu sepatutnya hanya menghantar surat kepada Azhar untuk meminta semakan.

Bung berdepan dua pertuduhan menerima rasuah berjumlah RM2.2 juta dan RM262,500 sebagai suapan ketika menjadi pengerusi Felcra.

Dia didakwa berbuat demikian bagi mendapatkan kelulusan Felcra untuk membuat pelaburan unit Public Mutual berjumlah RM150 juta pada Jun 2015.

Zizie menghadapi tiga pertuduhan bersubahat dengannya.

Rozina menetapkan 14 hari mulai 26 September lalu hingga bulan ini untuk meneruskan perbicaraan selepas dia mengarahkan pasangan itu membela diri pada 2 September.


Minyak masak ganti mas kahwin

Pepatah jenaka mengatakan ‘jalan ke hati lelaki adalah melalui perutnya’. Dikatakan bermaksud bahawa seorang wanita boleh membuat lelaki mencintainya dengan memasaknya makanan yang sedap.

Adakah ini bermakna kunci kepada hati wanita adalah menyediakan minyak masak, tatkala bekalan bahan itu mengalami kekurangan di Indonesia?

Namun, mungkin itulah yang berlaku kepada lelaki ini, yang mas kahwin untuk pengantin perempuannya telah menjadi gambaran tepat tentang kekurangan minyak masak di negara itu pada awal 2022.

Supadi, 60, dan Sumariati, 54, dari daerah Sooko di Ponorogo, Jawa Timur, mengikat tali perkahwinan pada 2/22/2022, dalam satu majlis sederhana di Pejabat Hal Ehwal Agama (KUA).

Tetapi pasangan pengantin baharu itu menjadi popular setelah klip video berdurasi 15 minit muncul dalam talian – segala-galanya disebabkan mas kahwin Supadi untuk Sumariati iaitu satu liter minyak masak dalam plastik.

“Falsafah pengantin lelaki di sebalik mas kahwin itu adalah mudah. Dia berkata minyak masak kini sukar diperoleh dan mahal. Oleh itu ia lebih berharga untuk keluarga,” kata Ketua KUA Sooko, Meki Hasan Tachtarudin selepas majlis perkahwinan itu.

Selain minyak masak, Supadi turut memberikan satu juta rupiah (AS$69.64) secara tunai kepada Sumariati.

“Kebetulan pasangan ini terdiri daripada seorang duda dan seorang balu, yang pasangan masing-masing meninggal dunia,” kata Meki.

Indonesia, pengeluar minyak sawit terbesar di dunia, ironisnya berada di tengah-tengah kekurangan minyak masak.

Harga runcit bagi apa yang kini dilihat sebagai emas cair telah meningkat hampir dua kali ganda dalam beberapa minggu kebelakangan ini, dan rakyat Indonesia telah bergegas untuk mendapatkan minyak masak subsidi kerajaan apabila ia hilang dari pasar tradisional dan pasar raya.

Penggunaan domestik yang semakin meningkat dan harga minyak sawit yang melambung tinggi berkemungkinan menjadi punca utama krisis, tetapi polis Indonesia juga bertindak membanteras dakwaan simpanan minyak masak yang bertujuan untuk memanipulasi pasaran dan menjual produk itu kemudian pada kos yang lebih tinggi. – Agensi


Ucapan Pengerusi Majlis Pemulihan Negara 13 Oktober 2022

Merasmikan Seminar Kebangsaan Pemulihan Negara dan Keterangkuman Sosial

Bismillahirrahmanirrahim.
Assalamualaikum Warahmatullahi Wabarakatuh dan Salam Sejahtera.

Apa khabar semua? Saya doakan saudara-saudari berada dalam keadaan sihat walafiat.

1. Alhamdulillah, syukur ke hadrat Allah SWT kerana dengan izin dan limpah kurnia-Nya, kita dapat bersama-sama hadir ke Seminar Kebangsaan: Pemulihan Negara dan Keterangkuman Sosial pada pagi yang mulia ini.

2. Saya ingin mengambil kesempatan ini untuk merakamkan ucapan setinggi-tinggi penghargaan kepada Sekretariat Majlis Pemulihan Negara (MPN) dan Institut Masa Depan Malaysia (MASA) atas inisiatif menganjurkan program yang bermakna ini.

3. Seminar pada pagi ini amat relevan tatkala negara kita masih berdepan situasi ekonomi yang cukup mencabar, yang juga dihadapi oleh negara-negara lain di dunia. Ia dianjurkan buat julung kalinya bertujuan:

i. Menyediakan platform kepada pemegang taruh dalam kalangan ahli akademik, pemain industri, pembuat dasar dan masyarakat sivil untuk mengumpulkan cadangan input berkaitan pemulihan ekonomi negara;

ii. Mengupas isu-isu dan cabaran berkaitan aspek sosioekonomi untuk merangka strategi menyeluruh ke arah kesejahteraan sosial dan kemakmuran ekonomi;

iii. Memperkasa agenda kemampanan ekonomi Malaysia yang lebih inklusif dan lestari.

4. Seminar hari ini akan menyaksikan pembentangan selari oleh dua belas (12) penyelidik yang menjalankan kajian penyelidikan di bawah Program Pembangunan Dasar MASA (MPDP). Mereka adalah sebahagian daripada 30 penyelidik daripada Institusi Pengajian Tinggi Awam dan Swasta yang berjaya menerima geran MPDP untuk menjalankan kajian dalam pelbagai bidang berkaitan ekonomi dan sosial khususnya bagi membantu langkah-langkah pemulihan negara.

5. Antara skop kajian merangkumi isu-isu kemiskinan, pemerkasaan golongan rentan, meningkatkan daya tahan Perusahaan Mikro Kecil dan Sederhana (PMKS), pemulihan sektor pelancongan dan kelestarian ekonomi hijau.

6. Kesemua kajian yang saya sebutkan tadi adalah selari dengan bidang tumpuan utama Majlis Pemulihan Negara (MPN). Sebagai contoh, salah satu kertas ringkasan dasar bertajuk ‘Penyelesaian Kemiskinan Situasi Untuk Keperluan Pelan Pemulihan Negara’ bakal dibentangkan pada petang nanti.

7. Menurut data e-Kasih sehingga 30 Jun 2022, ketua isi rumah (KIR) yang dikategorikan sebagai miskin tegar telah meningkat kepada hampir 145 ribu berbanding hanya 45 ribu pada tahun 2020. Lebih membimbangkan, sekitar 600 ribu isi rumah M40 telah jatuh ke dalam kategori miskin – yang telah menyumbang kepada peningkatan golongan B40 kepada B60 pasca pandemik Covid-19.

8. Peningkatan ketara ini mencerminkan realiti sebenar yang sedang dihadapi oleh rakyat secara keseluruhannya. Ramai yang masih terpaksa berdepan situasi sukar ekoran kenaikan harga barang, peningkatan kos sara hidup, kehilangan pekerjaan atau penyusutan dalam pendapatan.

9. Sekiranya tiada langkah intervensi segera dan serius diambil oleh agensi dan pihak berkaitan, saya khuatir masalah ini akan menjadi semakin meruncing dan parah sehingga tidak dapat diselamatkan lagi; yang miskin menjadi papa kedana, perniagaan terpaksa ditutup, produktiviti akan merosot dan akhirnya merencatkan proses pemulihan negara.

10. Kita tidak boleh berlengah. Procrastination is the thief of time. Justeru, saya mencadangkan sebuah sistem bersepadu dibangunkan untuk memudah cara proses penyaluran bantuan secara menyeluruh dan berpusat. Hari ini, hampir semua agensi dan pihak kementerian masing-masing menyediakan bantuan, namun kita dapati masih ada individu atau kelompok yang tertinggal atau tercicir. Pada masa sama, ada pula yang menerima bantuan daripada dua tiga agensi berlainan.

11. Dengan mengintegrasikan data penerima yang layak dari semua agensi dalam satu sistem yang sama, proses penyaluran bantuan termasuk subsidi dapat diselaras dan diagihkan secara telus dan cekap dengan seberapa cepat yang mungkin kepada golongan sasar.

12. Mekanisme ini akan berfungsi sebagai jaringan keselamatan sosial yang dapat mengenal pasti bantuan jangka masa pendek, sederhana dan panjang kepada rakyat yang layak memerlukan bantuan. Ini boleh mengurangkan karenah birokrasi dalam aspek penyampaian bantuan, sekali gus mengoptimumkan penggunaan kewangan negara.

13. Sebagai contoh, Encik Abu mempunyai 3 orang anak serta isteri yang tidak bekerja. Jika beliau diberhentikan kerja, maka sistem ini secara automatik akan dapat mengesan status Encik Abu melalui notifikasi yang dicerap daripada data Kumpulan Wang Simpanan Pekerja (KWSP). Status Encik Abu sebagai seorang yang hilang pekerjaan akan melayakkan beliau menerima bantuan jangka pendek selama beliau tidak bekerja, maksimum 3 bulan untuk menampung perbelanjaan keluarga sehingga mendapat pekerjaan baharu.

14. Sistem bersepadu ini juga boleh berfungsi menyusun semula segala bentuk manfaat yang layak diterima oleh rakyat Malaysia sejak dari lahir sehingga akhir hayat menerusi data rentas agensi.

15. Mengambil kira kemelut yang sedang dihadapi rakyat pada masa ini, usaha menangani jurang ekonomi dan kemiskinan perlu menekankan aspek keterangkuman (inclusivity) dalam strategi pemulihan negara. Langkah ini penting untuk meningkatkan momentum pemulihan negara ke suatu tahap yang lebih tinggi.

16. Agenda pemulihan yang bersifat inklusif akan dapat memastikan tiada golongan terpinggir atau no one is marginalised or left behind, khususnya masyarakat pedalaman, orang asal serta pribumi Sabah dan Sarawak. Kita mahu mereka sama-sama menikmati hasil kemakmuran negara seperti yang dihasratkan dalam Wawasan Kemakmuran Bersama atau WKB2030.

17. Saya berharap Seminar Kebangsaan ini dapat menjadi wadah penting dalam menggagaskan idea yang bernas dan praktikal untuk menghasilkan strategi ampuh pemulihan negara yang menyeluruh, agar kita dapat mencapai tahap lebih baik daripada sebelum terjadinya pandemik.

Cabaran Ekonomi Ke Arah Pemulihan Negara

18. Tidak dinafikan, situasi ekonomi di peringkat global bukan sahaja memberi kesan mendalam kepada ekonomi negara, bahkan turut menjejaskan kelangsungan hidup rakyat. Semasa tempoh pandemik, seluruh dunia berdepan gangguan rantaian bekalan akibat kekangan logistik.

19. Konflik perang Rusia-Ukraine telah menjejaskan rantaian bekalan makanan di Eropah yang impaknya mengakibatkan ketidaktentuan dalam keseluruhan pasaran global. Ini memberi tekanan kepada turun naik harga minyak dan komoditi termasuk bijirin.

20. Semua ini secara tidak langsung telah mendorong kepada kenaikan harga barangan pengguna di seluruh dunia yang kesannya turut dirasai di Malaysia. Keadaan ini diburukkan lagi dengan peningkatan kadar inflasi dan kos sara hidup serta kejatuhan nilai Ringgit yang semakin membebankan rakyat.

21. Berdasarkan data terkini Jabatan Perangkaan Malaysia (DOSM), kadar inflasi Malaysia pada bulan Ogos 2022 telah meningkat kepada 4.7 peratus berbanding 4.4 peratus pada bulan Julai 2022. Inflasi makanan terus menjadi penyumbang utama kenaikan kadar inflasi pada 7.2 peratus berbanding 6.9 peratus pada bulan sebelumnya.

22. Walaupun Keluaran Dalam Negara Kasar (KDNK) berkembang secara positif, realitinya situasi sebenar ekonomi negara buat masa ini amat mencabar. Laporan terkini Bank Dunia pada September 2022 mengunjurkan pertumbuhan KDNK Malaysia disemak naik daripada 5.5 peratus kepada 6.4 peratus, namun pada tahun 2023, pertumbuhan ekonomi negara diunjurkan turun kepada 4.2 peratus daripada 4.5 peratus.

23. Pakar ekonomi turut meramalkan kemelesetan ekonomi dunia pada tahun hadapan. Malaysia juga tidak terkecuali. Ini akan menjejaskan prestasi hasil dan membataskan keupayaan perbelanjaan kerajaan dalam melaksanakan pakej rangsangan ekonomi dan bantuan kepada rakyat seperti yang pernah dilaksanakan semasa tempoh pandemik.

24. Dari segi pengangguran, Malaysia pernah mencatatkan kadar tertinggi pada 5.3 peratus. Alhamdulillah, kadar itu berjaya diturunkan kepada 3.7 peratus pada Julai 2022. Namun kita belum boleh menarik nafas lega kerana semua petunjuk pemulihan ini adalah bersifat sementara. Hakikatnya, negara kita bakal berhadapan dengan prospek ekonomi dunia yang lebih mencabar pada tahun hadapan termasuk kadar pengangguran yang dijangka meningkat dengan ketara.

25. Justeru, kerajaan perlu memberi tumpuan terhadap strategi pemulihan yang lebih menyeluruh dan inklusif dengan berpaksikan kebajikan rakyat secara bersasar. Ini perlu menjadi agenda utama pihak kerajaan.

26. Kita tidak boleh lagi berfikir dan bertindak mengikut cara lama atau ‘business as usual’. Instead, there must be a great sense of urgency and the government must strive to do more for the Rakyat amid all the economic hardships that we are currently facing. It is about ensuring the lives and livelihoods of the people, and we must ensure that every family has enough food on the table.

27. Tanggungjawab memacu proses pemulihan negara memerlukan sinergi dan pendekatan seluruh negara (whole-of-nation approach) dengan keterlibatan semua pihak daripada kerajaan, swasta, pakar industri, akademia, badan bukan kerajaan (NGO) dan segenap lapisan masyarakat.

Cabaran Pemulihan Negara

28. Proses pemulihan negara perlu diteruskan untuk mengatasi cabaran sosioekonomi supaya pertumbuhan jangka panjang dapat dimantapkan.

29. Sebagai badan penasihat kepada Kerajaan, Majlis Pemulihan Negara atau MPN telah mengambil langkah proaktif mengemukakan syor dan perakuan yang berorientasikan tindakan (action-oriented) sebagai sumbangan MPN dalam membantu proses pemulihan negara.

30. Antara strategi tumpuan MPN dalam proses pemulihan negara merangkumi isu kekurangan tenaga kerja, memacu sektor Perusahaan Mikro, Kecil dan Sederhana (PMKS), mempercepatkan pemulihan sektor pelancongan, memperkukuh tahap jaminan bekalan makanan, mengatasi segera isu keciciran pembelajaran serta impak perubahan iklim.

31. Sejak Disember 2021, MPN telah dimaklumkan oleh pihak industri tentang masalah kekurangan tenaga kerja khususnya dalam sektor perladangan yang terpaksa menanggung kerugian hampir RM20 bilion pada tahun tersebut. Antara Januari hingga September 2022, sebanyak 1.15 juta permohonan pekerja asing dikemukakan oleh sektor industri. Daripada jumlah ini, sebanyak 467 ribu telah diluluskan tetapi hanya 76 ribu yang telah dibawa masuk.

32. Ini menunjukkan jumlah kemasukan pekerja asing adalah jauh lebih rendah daripada keperluan sebenar industri dan seterusnya merencatkan produktiviti sektor berkenaan. Justeru, proses pengambilan pekerja asing mengikut keperluan sektor wajar dipercepatkan.

33. Mengenai beban kewangan dan masalah aliran tunai yang dihadapi oleh komuniti perniagaan khususnya PMKS, MPN telah mengesyorkan supaya program penjadualan atau penstrukturan semula pembiayaan (moratorium) diteruskan. Sebarang kelewatan dalam menyalurkan bantuan akan menjejaskan kelangsungan hidup dan ketahanan perniagaan mereka.

34. Dalam hal ini, aspek ‘business acceleration’ perlu diberi penekanan khusus supaya dapat meningkatkan nilai tambah PMKS. Bayangkan, PMKS meliputi hampir 98 peratus daripada jumlah pertubuhan perniagaan di Malaysia, sedangkan sektor ini hanya menyumbang 37 peratus kepada KDNK negara pada tahun lalu. Justeru, kita mesti memajukan PMKS menjadi syarikat penengah atau mid-tier companies yang akhirnya menjadi syarikat multinasional (MNC) milik tempatan.

35. Pelancongan adalah salah satu sektor yang berpotensi untuk memberi pulangan dalam jangka masa pendek atau low hanging fruit. Sehubungan itu, sejak dari awal lagi MPN mengesyorkan agar inisiatif komprehensif untuk tempoh jangka masa pendek, sederhana dan panjang dirangka bagi meningkatkan kapasiti dan merancakkan semula sektor pelancongan domestik.

36. Isu jaminan bekalan makanan perlu diangkat menjadi agenda utama negara bagi mengatasi dilema ketidaktentuan rantaian bekalan serta kebergantungan terhadap import yang telah menghantui kita sejak sekian lama.

37. Sebelum ini, MPN antaranya telah mengesyorkan supaya Bank Negara Malaysia (BNM) memperkenalkan semula tabung makanan atau Fund for Food dalam bentuk pinjaman bagi mengoptimumkan penggunaan tanah untuk tujuan pengeluaran makanan oleh para penggiat industri pertanian.

38. Mungkin sudah tiba masanya pelan penggunaan tanah yang komprehensif diperkenalkan supaya aspek pengeluaran, ketersediaan (availability) dan pengedaran makanan diberi perhatian sewajarnya. Kita perlu menetapkan sasaran penghasilan produk pertanian dan ternakan dalam skala besar bagi mencapai tahap sara diri negara untuk memenuhi keperluan jangka panjang.

39. Seiring dengan perubahan iklim yang menyaksikan bencana alam semakin kerap berlaku, isu ini tidak boleh dipandang ringan oleh kerajaan serta agensi yang terlibat. Sejak kebelakangan ini, negara kita telah mengalami kerugian besar akibat cuaca ekstrem termasuk banjir kilat dan tanah runtuh yang merosakkan harta benda awam dan menyebabkan kehilangan nyawa.

40. Justeru, usaha bersepadu untuk meningkatkan kesedaran orang ramai terhadap fenomena ini perlu digerakkan dari peringkat akar umbi hingga ke peringkat pembuat dasar. Langkah ini penting supaya usaha pencegahan dan mitigasi bencana dapat dilaksanakan secara berkesan.

Penutup

41. Sebagai langkah ke hadapan, semua pihak dan pemegang taruh perlu memberi pertimbangan yang serius mencari penyelesaian yang konkrit dan menyeluruh terhadap permasalahan yang dihadapi oleh masyarakat, komuniti perniagaan dan industri secara amnya.

42. Yang penting, soal kebajikan rakyat harus mengatasi perbezaan fahaman politik. In times of economic hardships, we must not compromise the bread-and-butter issues faced by the people for the sake of political interests. The well-being of the Rakyat must always be the nation’s top priority.

43. Saya berharap semua pembentangan dalam seminar hari ini akan menghasilkan resolusi yang bersifat action driven. Semoga segala input yang konstruktif dan bernas dapat menyumbang ke arah pemulihan negara demi kemakmuran bersama.

44. Tahniah kepada semua pihak yang terlibat dalam penganjuran seminar ini.

Dengan lafaz Bismillahirrahmanirrahim, saya dengan sukacitanya merasmikan Seminar Kebangsaan: Pemulihan Negara dan Keterangkuman Sosial. Sekian, terima kasih.

Tan Sri Muhyiddin Yassin
Pengerusi Majlis Pemulihan Negara
merangkap Pengerusi Institut Masa Depan Malaysia


Bursa dijangka alami dagangan secara berhati-hati minggu depan

Bursa Malaysia dijangka mengalami dagangan secara berhati-hati minggu depan disebabkan turun naik pasaran yang ketara, di tengah-tengah ketidaktentuan yang menyelubungi pasaran global, kata peniaga.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata sentimen pelabur akan masih bimbang mengenai ketegangan geopolitik yang berterusan di Taiwan dan Ukraine, sekatan pergerakan di China susulan dasar sifar COVID, gangguan dalam rantaian bekalan global serta jangkaan kenaikan kadar faedah Amerika Syarikat.

“Bagaimanapun, kami yakin pembelian semasa harga murah akan berlaku ekoran penilaian murah walaupun pasaran serantau mengalami turun naik yang ketara manakala bursa tempatan akan disokong dengan baik oleh aliran masuk bersih dana pelabur asing.

“Oleh itu, kami menjangkakan FBM KLCI berada dalam aliran berjulat 1,490 hingga 1,510 bagi minggu depan dengan rintangan serta-merta pada 1,530 dengan sokongan pada 1,470,” katanya menurut Bernama.

Beliau berkata Bank Negara Malaysia dijangka menaikkan kadar dasar semalaman sebanyak 25 mata asas semasa mesyuarat Jawatankuasa Dasar Monetari minggu depan, justeru beberapa minat belian mungkin muncul dalam saham perbankan.

Sementara itu, penurunan harga minyak mentah dan minyak sawit mentah (MSM) baru-baru ini mungkin mendorong tekanan jualan ke atas saham tenaga dan perladangan, katanya.

Berasaskan Jumaat ke Jumaat, FBM KLCI susut 9.11 mata kepada 1,491.18 daripada 1,500.29 pada akhir minggu lepas.

Bagi papan indeks, Indeks FBM Emas susut 93.31 mata kepada 10,555.53; Indeks FBMT 100 turun 83.59 mata kepada 10,309.77; Indeks FBM Emas Syariah merosot 160.34 mata kepada 10,599.63; FBM 70 menguncup 185.0 mata kepada 12,561.15 dan FBM ACE kurang 149.69 mata kepada 4,806.68.

Mengikut sektor, Indeks Tenaga susut 30.37 mata kepada 697.07; Indeks Perladangan turun 96.5 mata kepada 6,957.84; Indeks Produk dan Perkhidmatan Perindustrian kurang 1.96 mata kepada 180.22 namun Indeks Perkhidmatan Kewangan naik 0.32 mata kepada 16,764.01.

Jumlah dagangan mingguan berkurangan kepada 9.43 bilion bernilai RM7.9 bilion daripada 12.14 bilion unit bernilai RM8.8 bilion pada minggu lepas.

Jumlah dagangan Pasaran Utama sebanyak 5.58 bilion saham bernilai RM6.65 bilion berbanding 7.98 bilion saham bernilai RM7.28 bilion pada minggu sebelumnya.

Jumlah dagangan waran turun kepada 1.21 bilion unit bernilai RM196.70 juta daripada 1.91 bilion unit bernilai RM294.73 juta.

Jumlah dagangan Pasaran ACE pula meningkat kepada 2.64 bilion saham bernilai RM1.05 bilion daripada 2.24 bilion saham bernilai RM1.22 bilion minggu lepas.


Bakul Prihatin: Hubungi wakil rakyat jika nama tercicir, kata PM

Individu yang namanya tercicir daripada senarai penerima bantuan Bakul Prihatin Negara diminta segera menghubungi pemimpin masyarakat atau wakil rakyat masing-masing bagi membolehkan bantuan dihantar secepat mungkin.

Perdana Menteri Tan Sri Muhyiddin Yassin berkata program bantuan itu merupakan nilai tambah kepada program Bantuan Bakul Makanan yang digerakkan oleh Kerajaan Perikatan Nasional (PN) sejak pandemik melanda, bagi membantu mereka yang terkesan tanpa mengira batas kaum dan fahaman politik.

“Di bawah program Bakul Prihatin Negara yang baru digerakkan 15 Julai lalu, lebih 60,000 bakul telah diedarkan yang memberi manfaat kepada lebih 200,000 isi rumah di seluruh negara.

“Hasrat kerajaan tidak lain adalah untuk menolong rakyat yang terkesan akibat pandemik, justeru marilah kita bersama-sama berusaha memulihkan negara,” katanya menerusi hantaran di akaun Facebook rasminya hari ini.

Perdana Menteri berkata di bawah Pakej Bantuan Perlindungan Ekonomi dan Rakyat Malaysia (PERMAI) sahaja sebanyak 500,000 Bakul Makanan telah diedarkan melibatkan peruntukan sebanyak RM50 juta.

Katanya tidak cukup dengan itu, pada 1 Julai lepas, di bawah Pelan Perlindungan Rakyat dan Pemulihan Ekonomi (PEMULIH), sejumlah RM66.6 juta diperuntukkan untuk Bantuan Bakul Makanan dengan kadar RM300,000 setiap Ahli Parlimen, tanpa mengira parti kerajaan atau pembangkang.

Menerusi hantaran itu juga, Muhyiddin memaklumkan beliau singgah di Kompleks Penghulu Mukim Sungai Raya, Muar, Johor hari ini untuk menyampaikan sumbangan makanan basah dan Bakul Prihatin Negara kepada 50 penghulu kampung di sekitar Pagoh dan Muar.

Sebanyak 1,000 bakul disediakan untuk diedarkan oleh penghulu bersama-sama sukarelawan Skuad Prihatin Negara kepada masyarakat setempat, di samping barangan basah seperti sayuran, ikan dan ayam segar.

Sementara itu, Perdana Menteri turut mempengerusikan Mesyuarat Kedua Majlis Pemulihan Negara (MPN) yang diadakan hari ini antara lain membincangkan mengenai keperluan sektor perniagaan terutama perusahaan kecil dan sederhana (PKS) dibuka semula dengan prosedur operasi standard (SOP) yang ketat.

Mesyuarat secara maya turut membincangkan dengan terperinci dan mengambil kira pelbagai data dan pandangan pakar-pakar kesihatan dan ekonomi berhubung kadar vaksinasi termasuk status vaksinasi individu dan kapasiti unit rawatan rapi (ICU).

Menurut catatan di Facebook Perdana Menteri, ahli-ahli MPN yang hadir ialah bekas Menteri Kewangan Kedua Tan Sri Nor Mohamed Yakcop; Pengasas Bersama dan Ketua Pegawai Eksekutif Kumpulan AirAsia Tan Sri Tony Fernandes dan pakar penyakit berjangkit Prof Datuk Dr Adeeba Kamarulzaman.

Pakar lain termasuk bekas Pengarah Urusan Khazanah Nasional Berhad Tan Sri Azman Mokhtar; Presiden Persatuan PKS Malaysia Datuk Michael Kang; Prof Madya Dr Sivakumar Thurairajasingam daripada Fakulti Perubatan & Sains Kesihatan Jeffrey Cheah, Monash University; dan aktivis hak asasi kanak-kanak Datuk Dr Hartini Zainuddin.

Selain itu, bekas Ketua Pengarah Pelajaran Datuk Dr Habibah Abdul Rahim dan Penasihat Kumpulan Media Star Datuk Seri Wong Chun Wai.

“Diharapkan agar apa yang dibincang dan disyorkan dalam MPN akan dapat membantu kerajaan dalam memastikan Pelan Pemulihan Negara dapat dijayakan dengan selamat, teratur dan inklusif untuk kesejahteraan seluruh rakyat Malaysia,” menurut catatan berkenaan.


Bekas Exco Johor dan anak lepas, bebas dari tuduhan rasuah RM35.7 juta

Mahkamah Sesyen di Johor Bahru hari ini melepas dan membebaskan bekas exco Johor Datuk Abdul Latif Bandi, anak lelakinya dan seorang perunding hartanah atas pertuduhan rasuah dan penggubahan wang haram, kesemuanya berjumlah RM35.7 juta, lima tahun lepas.

Hakim Kamaruddin Kamsun membuat keputusan itu, selepas mendapati pihak pendakwaan gagal membuktikan kes prima facie terhadap Abdul Latif, Ahmad Fauzan Hatim Abdul Latif dan Amir Shariffuddin Abd Raub, menurut laporan Bernama.

Abdul Latif, 56, menghadapi 33 pertuduhan rasuah dan 13 pertuduhan penggubahan wang haram, manakala anaknya Ahmad Fauzan Hatim, 30, menghadapi empat pertuduhan melibatkan penggubahan wang haram, manakala Amir Shariffudin, 49, menghadapi 33 pertuduhan rasuah dan empat pertuduhan penggubahan wang haram.

Pada 21 April, 2019, Mahkamah Sesyen Johor Bahru telah melepas dan membebaskan bekas Ahli Dewan Undangan Negeri Endau itu, daripada 37 pertuduhan rasuah dan penggubahan wang haram berjumlah lebih RM30 juta, pada 2017.

Selain itu, Ahmad Fauzan dan Amir Shariffuddin, juga turut dilepas dan dibebaskan daripada semua pertuduhan berkenaan pada tarikh yang sama.


PRU-15 semasa banjir, UMNO saja nak rakyat bertambah susah: Mukhriz

UMNO sengaja mahu menyusahkan rakyat dengan berniat mengadakan pilihan raya umum ke-15 (PRU-15) semasa musim banjir, dakwa Datuk Seri Mukhriz Mahathir.

Presiden Parti Pejuang itu mendakwa UMNO bakal dihukum rakyat sekiranya mahu meneruskan hasrat mereka mengadakan PRU-15 semasa musim banjir dan menyifatkan ia satu langkah yang tidak berakal sama sekali.

“Kalau nak buat juga tengah banjir rakyat akan tetap keluar mengundi ramai-ramai untuk hukum UMNO kerana tak fikir nasib rakyat.

Kalau nak pilih pilihan raya juga dan ada rakyat terkorban sebab nak pergi mengundi redah banjir kita bagi hilang teruslah UMNO di muka bumi,” katanya dalam kenyataan hari ini.

Mukhriz berkata UMNO jangan cuba memperbodohkan rakyat dan menggesa supaya keadaan reda terlebih dahulu sebelum mengadakan PRU-15.

“UMNO jangan anggap rakyat bodoh kalau yakin benar boleh menang PRU, jangan buat masa banjir tunggu masa reda bagi tenang dahulu supaya ramai boleh keluar mengundi kita tengok siapa boleh menang,” katanya.

Jelasnya lagi, strategi UMNO adalah bagi mengurangkan peratusan pengundi daripada keluar mengundi semasa hari pilihan raya nanti kerana jika banjir sudah pasti ramai yang tidak menunaikan tanggungjawab mereka kerana sedang berdepan musibah.

“Teorinya kalau tidak ramai (pengundi) keluar masa PRU, penyokong tegar (UMNO) semua keluar mengundi bahawa mereka boleh menang dan tubuh kerajaan.

“Benda ini sudah berlaku di Melaka dan Johor tetapi masa itu hampir separuh pengundi tak keluar sebab meluat pada politik dan tak ada pilihan yang mereka boleh atasi BN (Barisan Nasional). Kali ini pula rakyat tak akan keluar sebab banjir macam mana nak keluar mengundi kalau rumah tenggelam? Inikah demokrasi?” ujarnya lagi.

Jabatan Meteorologi Malaysia (METMalaysia) meramalkan negara akan mengalami hujan lebat berterusan mulai pertengahan November depan yang membawa kepada banjir besar pada penghujung bulan berkenaan.

Setiausaha Agung UMNO, Datuk Seri Ahmad Maslan baru-baru ini menegaskan, parti itu yakin PRU-15 akan diadakan antara Oktober hingga Disember tahun ini berdasarkan ucapan Perdana Menteri Datuk Seri Ismail Sabri yang mengatakan pembubaran Parlimen akan dibuat sedikit masa lagi.


Ancaman Omicron: Australia Barat batal buka sempadan 5 Februari

Australia kekal sebagai ‘negara berpecah’ setelah negeri perlombongan paling luas, Australia Barat, membatalkan rancangan untuk membuka semula sempadannya pada 5 Februari, dengan alasan risiko kesihatan daripada lonjakan varian Omicron.

Sementara negeri paling padat penduduk di Australia, New South Wales (NSW) hari ini melaporkan 46 kematian, termasuk seorang bayi, akibat komplikasi Covid-19, terburuk sepanjang rekod penularan wabak itu sejak awal 2020 lalu.

Negeri Victoria pula menyaksikan 20 pesakit meninggal dunia, walaupun kadar kemasukan ke hospital semakin menurun, sekali gus memberi harapan gelombang Omicron bakal berakhir.

Semua negeri dan wilayah, kecuali Australia Barat, telah membuka semula sempadan masing-masing di bawah dasar ‘hidup bersama Covid-19’.

Ketua Menteri Australia Barat Mark McGowan membuat pengumuman mengejut semalam apabila berkata ia akan menjadi tindakan melulu dan tidak bertanggungjawab apabila membuka sempadan ketika jangkitan Omicron merebak.

“Sekiranya kami meneruskan rancangan asal, kami akan sengaja menyemai beribu-ribu kes Covid ke Australia Barat dan pada masa ini bukan itu yang saya akan lakukan,” kata McGowan sembil menjelaskan langkah itu akan diambil sehingga peratusan penerima dos penggalak mencecah 80 peratus.

Beliau berkata pelan awal untuk membuka sempadan dibuat berdasarkan penularan varian Delta yang semakin kurang, bukannya Omicron.

Negeri itu, yang sebesar Eropah Barat dengan populasi hanya 2.7 juta, telah menutup sempadannya kepada semua jirannya dan dunia luar sejak berbulan-bulan lalu, bagi memastikan jumlah jangkitan sentiasa rendah.

Pada masa ini, hanya terdapat 83 kes aktif di negeri ini, berbanding 550,000 di di seluruh Australia, dan hanya sebahagian kecil daripadanya dijangkiti varian Omicron.

Keputusan Australia Barat menimbulkan kemarahan Perdana Menteri Scott Morrison yang telah lama menggesa setiap negeri membuka sempadan mereka dan belajar hidup bersama Covid-19.

“Saya tahu bahawa ramai warga Australia Barat pagi ini akan berasa sangat kecewa dan mereka akan bertanya soalan ‘jika tidak sekarang, bila?’” kata Bendahari Persekutuan Josh Frydenberg kepada Sky News. – Agensi


Harga minyak petrol tak turun, kekal paras lama

Harga runcit petrol RON97 dan RON95 serta diesel kekal tidak berubah bagi tempoh 9 hingga 15 Mac.

Terdahulu semasa kempen pilihan raya, pemimpin Pakatan Harapan (PH) banyak menjanjikan tawaran menurunkan harga minyak petrol untuk mendapatkan sokongan orang ramai.

Kementerian Kewasangan (MOF) dalam kenyataan hari ini memaklumkan harga RON97 kekal pada RM3.35 seliter, RON95 (RM2.05) dan diesel (RM2.15).

“Bagi melindungi pengguna daripada kesan kenaikan harga minyak dunia, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk itu meningkat melebihi harga siling semasa,” menurut kenyataan itu lapor Bernama.

Menurut MOF kerajaan akan terus memantau harga minyak mentah dunia dan mengambil langkah sewajarnya bagi memastikan kesejahteraan serta kebajikan rakyat terus terjaga


Langkawi atau balik kampung?

Minggu ini media sosial dipenuhi perkongsian gambar dan video suasana kemeriahan di Pulau Langkawi yang mula menerima kehadiran pelancong di bawah projek rintis gelembung pelancongan domestik.

Dalam kemeriahan orang ramai bercuti di Langkawi, ada juga yang menyuarakan keinginan mereka balik ke kampung untuk berjumpa ibu bapa.

Mereka  berharap projek perintis itu dapat menjadi penanda aras berhubung penyusunan Prosedur Operasi Standard (SOP)  khas buat anak perantau yang ingin pulang ke kampung halaman masing-masing.

“Minta dijauhkan segala macam gelombang. Harap boleh balik kampung jumpa ibu bapa. Saya nak balik Sarawak,” tulis Kamalriah.

“Lepas ini kalau perjalanan rentas negeri sudah buka ikut SOP yang betul dengan risiko anda sendiri. Pastikan bersedia dengan kit ujian sebelum balik kampung bertemu keluarga,” kata Shazwani Saad.

“Orang kaya rindu melancong, orang biasa rindu nak balik kampung. Menteri lepas ini tolong buat SOP balik kampung jumpa ayah bonda yang sudah uzur pula. Harap lepas ini ada gelembung balik kampung. Promosikan,” komen Zek Master.

Dalam pada itu, Presiden Persatuan Pakar Perubatan Kesihatan Awam Malaysia, Datuk Dr. Zainal Ariffin Omar sebelum ini ada mengulas mengenai kelonggaran rentas negeri.

Beliau berkata, kelonggaran pergerakan wajar diberi memandangkan negara sudah mencapai liputan imunisasi yang tinggi iaitu melebihi 60 peratus populasi dewasa.

Bagaimanapun katanya, kelonggaran itu perlu terhad dalam kalangan individu yang telah melengkapkan suntikan vaksinasi.

“Kalau nak rentas negeri kerana mahu pulang ke kampung untuk menziarahi orang tua boleh, tapi pastikan mereka (orang tua) kita juga sudah lengkap divaksinasi.

“Ini kerana risiko untuk seseorang menjangkiti ahli keluarga yang belum divaksin itu masih ada. Sekarang ini liputan imunisasi sudah tinggi, jadi tiada sebab lagi untuk seseorang itu tidak mendapat vaksin,” ujarnya.

Walaupun begitu, Zainal Ariffin mengingatkan semua pihak supaya tidak melakukan aktiviti sosial seperti penganjuran majlis atau kenduri yang membabitkan orang ramai berkumpul.

Larangan itu katanya, bagi mengelakkan tercetusnya kluster-kluster baharu dalam komuniti dan juga masyarakat sekitar.

Justeru, apa pun pilihan anda, yang penting kita perlu sentiasa mengamalkan SOP dan arahan yang telah ditetapkan pihak berkuasa, jangan sampai kita dikurung sekali lagi.

Ingat! Vaksin bukan bermakna anda kebal daripada dijangkiti Covid-19.


Banjir kilat di Johor Bahru semalam terburuk dalam tempoh 10 tahun

Hujan lebat berterusan yang menyebabkan banjir kilat melanda beberapa kawasan di bandar raya ini tengah hari semalam (2 Ogos), disifatkan sebagai antara yang terburuk pernah berlaku dalam tempoh 10 tahun.

Rakaman video oleh orang awam yang dikongsikan di Facebook turut memaparkan beberapa jalan utama dinaiki air antaranya Jalan Ayer Molek, Jalan Wong Ah Fook, Jalan Tun Abdul Razak, Jalan Kolam Air dan Jalan Yahya Awal.

Malah kawasan letak kenderaan di bandar raya ini turut digenangi air banjir antaranya di Hospital Sultanah Aminah (HSA), parkir awam di Jalan Ayer Molek dan Kampung Baru Mohd Amin.

Tinjauan Bernama bagaimanapun mendapati air surut sepenuhnya pada kira-kira pukul 2.30 petang tadi dan rata-rata pemilik bertindak memeriksa keadaan kerosakan pada kereta mereka dan ada dalam kalangan mereka yang terpaksa menggunakan khidmat tunda kenderaan.

Pekerja swasta Aliyas Said, 46, yang meletakkan keretanya di kawasan parkir awam di Jalan Ayer Molek berkata banjir kilat kali ini adalah paling teruk dalam tempoh 10 tahun, kerana air naik sehingga ke paras bonet kereta.

“Kejadian (banjir kilat) berlaku tengah hari tadi, masa itu hujan turun lebat sangat dan tengok kereta pun sudah tenggelam.

“Paras air melepasi tayar (sehingga kereta dimasuki air), saya kerja di bangunan berdekatan. Jadi, tunggu hujan reda sedikit dan panggil kawan-kawan untuk tolak kereta,” katanya.

Bagi S.Durghs, 28, pula, beliau terkejut apabila mengetahui keretanya yang diletakkan di kawasan parkir awam itu dinaiki air, turut terkesan.

“Sejak pagi saya sudah letakkan kereta di sini, (ketika kejadian) saya berada di luar dan dapat mesej tempat parkir banjir hingga paras pinggang, ini kali pertama kereta kena air banjir…sebelum ini ada hujan tapi tidak teruk macam ini,” katanya pekerja swasta itu.

Sementara itu, Nour Hashidah Fahruddin, 37, yang pertama kali mengalami kereta dimasuki air mengharapkan agar pihak berwajib dapat mengatasi masalah banjir kilat di bandar raya itu.

“Sebenarnya, sudah banyak kali air naik di kawasan ini, tapi kali ini air naik mendadak. Sebelum ini, air naik ke paras tayar dan tidak masuk dalam kereta, (tetapi) kali ini masuk…sudah 10 tahun saya bekerja di kawasan ini dan ini kali pertama air masuk dalam kereta,” kata pekerja swasta itu.

Hujan lebat selama dua jam sejak 12.30 tengah hari tadi, menyebabkan beberapa jalan utama di bandar raya ini dinaiki air dan lebih 500 kenderaan turut terjejas.

Sementara itu, Majlis Bandaraya Johor Bahru (MBJB) telah mengambil tindakan segera selain tindakan jangka pendek dan panjang dalam menangani isu banjir kilat di bandar raya ini.

Datuk Bandar Johor Bahru, Datuk Mohd Noorazam Osman berkata kejadian hujan lebat hari ini dengan kadar intensiti hampir 100 milimeter (mm) bermula pukul 1.40 petang, serta air pasang tinggi dengan ketinggian 3.3 meter pada pukul 1.55 petang menyebabkan beberapa lokasi di pusat bandar raya Johor Bahru terjejas akibat banjir kilat.

Dalam kenyataan hari ini beliau berkata berdasarkan kategori bacaan tahap intensiti air hujan, kadar melebihi 60 mm adalah di dalam kategori sangat lebat atau ‘tahap merah’.

Menurutnya susulan jangkaan air pasang tinggi hari ini, pintu Air Sungai Segget telah ditutup bermula pukul 10.51 pagi iaitu tiga jam sebelum paras air pasang tinggi, manakala sistem pam dan ‘tidal valve’ di muara Sungai Chat, Parit Utama Abdul Samad dan Sungai Ayer Molek telah berfungsi dengan baik semasa kejadian.

“MBJB telah melaksanakan beberapa tindakan segera termasuk turun ke tapak sewaktu hujan lebat bagi memastikan pam-pam utama berfungsi dengan baik serta memantau kawasan yang terlibat dengan banjir kilat.

“MBJB juga telah mengeluarkan Notis Amaran Kerja Tanah Akta 33 di atas kegagalan kawalan kerja tanah pembangunan kepada tiga pemaju pembangunan di dalam kawasan MBJB kerana telah mengakibatkan kejadian banjir lumpur hari ini selain akan memantau kerja-kerja pembersihan segera terhadap sampah sarap di parit-parit terbuka yang akan dijalankan oleh SWM Environment,”katanya dalam kenyataan hari ini.

Selain itu katanya memandangkan kejadian banjir lumpur baru-baru ini juga disebabkan oleh projek pembangunan oleh pihak pemaju, MBJB telah mengarahkan pihak pemaju membuat kawalan kerja tanah dengan segera bagi memastikan kerja-kerja pembangunan yang dibuat tidak menyebabkan kelodak atau sisa-sisa kerja tanah memasuki saliran utama yang boleh mengundang kejadian banjir kilat.

Tambah beliau, sekiranya pihak pemaju masih gagal melaksanakan sedemikian, MBJB akan terus mengeluarkan Notis Amaran Kerja Tanah di bawah Seksyen 71, Akta Jalan Parit dan Bangunan (Akta 133) bagi menghentikan kerja serta merta dan mengenakan denda sehingga RM 500,000 atau penjara selama tempoh tidak lebih 10 tahun.

“Bagi tindakan jangka masa panjang, MBJB akan melaksanakan kajian bagi melihat tahap kapasiti pam sedia ada termasuk cadangan menyediakan pam baharu bagi menampung pembangunan-pembangunan baharu di dalam kawasan MBJB bagi memastikan aliran air dapat dilepaskan dengan lancar ke Selat Tebrau, terutamanya ketika air pasang tinggi,” katanya.

Hujan lebat selama dua jam sejak 12.30 tengah hari tadi telah menyebabkan beberapa jalan utama di bandar raya ini dinaiki air antaranya Jalan Ayer Molek, Jalan Wong Ah Fook, Jalan Tun Abdul Razak, Jalan Kolam Air, Jalan Yahya Awal, Hospital Sultanah Aminah (HSA), Jalan Sungai Chat serta Persiaran Abu Bakar, yang mengakibatkan lebih 500 kenderaan terjejas.


3,118 kes semalam, 6 kematian

Jangkitan baharu Covid-19 di seluruh negara dalam tempoh 24 jam semalam (Jumaat, 26 Ogos 2022) turun sedikit daripada 3,206 kes pada Khamis, kepada 3,118 kes, termasuk tujuh kes import.

Data laman sesawang CovidNOW Kementerian Kesihatan (KKM) yang dikemas kini tengah malam tadi menunjukkan Selangor kembali merekodkan kes baharu melebihi 1,000.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,771,512 kes, dengan 4,699,584 pesakit telah sembuh, termasuk 3,363 yang pulih semalam.

Daripada jumlah jangkitan baharu semalam, 2,146 kes melibatkan individu yang telah menerima suntikan dos penggalak vaksin Covid-19, diikuti 641 kes (penerima dua dos); 307 (individu tidak divaksinasi); dan 24 kes (individu yang belum lengkap divaksinasi).

KKM juga memaklumkan sehingga kini, sebanyak 35,737 kes masih aktif, turun sedikit berbanding 35,988 yang dicatat pada Khamis. Jumlah itu termasuk, 34,294 pesakit masih menjalani kuarantin di rumah (34,626 pada Khamis); dan 23 ditempatkan di PKRC (22 pada Khamis).

Seramai 1,345 pesakit lagi dirawat di hospital, meningkat berbanding 1,271 pesakit pada Khamis, dan 75 pesakit dimasukkan ke unit rawatan rapi (69 pada Khamis), dengan 45 daripadanya memerlukan alat bantuan pernafasan (42 pada Khamis).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan enam pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau ‘brought in death’ (BID).

Kes kematian yang dilaporkan semalam membabitkan masing-masing dua di Perak (1 BID) serta Selangor dan masing-masing satu kes BID di Melaka dan Putrajaya.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,191 kes, termasuk 7,693 kes BID.

Sementara itu, KKM juga memaklumkan lebih 72.25 juta dos vaksin Covid-19 telah diberikan kepada populasi Malaysia, termasuk warga asing, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam.

Daripada jumlah itu, 28,090,020 atau 86.0 peratus melibatkan dos pertama; 27,490,680 (84.2 peratus dos kedua); 16,214,214 (49.6 peratus dos penggalak pertama); dan 457,539 (1.4 peratus dos penggalak kedua).

Pecahan pemberian vaksin Covid-19 mulai 24 Februari 2021 hingga 26 Ogos 2022.


PRU-15: Parti Zuraida intai tujuh kerusi Parlimen, 7 DUN

Parti Bangsa Malaysia (PBM) merancang untuk bertanding di sejumlah tujuh kerusi Parlimen dan tujuh kerusi Dewan Undangan Negeri (DUN) pada Pilihan Raya Umum Ke-15 (PRU-15) akan datang.

Ahli Parlimen Ampang Datuk Zuraida Kamaruddin memberitahu sidang media petang ini bahawa rancangan parti pro-Barisan Nasional (BN) itu adalah untuk mempertahankan semua kerusi yang kini disandang ahlinya yang dimenangi di bawah bendera parti lain ketika PRU-14 pada 2018.

“Kami tidak meminta lebih daripada kerusi yang kami sedia ada. Kami akan memberi tumpuan kepada mereka (14 kerusi). Kami adalah pemimpin yang berpengalaman tetapi parti ini baharu dan sekarang kami mempunyai masa yang singkat sebelum menghadapi pilihan raya.

“Jadi kami hanya menumpukan kepada kerusi yang sudah ada… tujuh kerusi DUN dan tujuh kerusi Parlimen,” katanya selepas memulakan jelajah politik parti bertemu pengundi di Pangsapuri Seri Intan di Ampang, Selangor, hari ini.

Zuraida berkata PBM telah memulakan jelajah ke seluruh negara di tiga negeri – Perak, Selangor dan Johor – untuk meningkatkan sokongan pengundi di kawasan di mana mereka adalah penyandang.

Parti itu kini diketahui hanya menguasai tiga kerusi Parlimen dan lima kerusi DUN pada masa ini.

Zuraida ialah penyandang kerusi Parlimen Ampang manakala Presiden PBM Larry S’ng adalah penyandang bagi Julau, dan Steven Choong untuk Tebrau. Ketiga-tiga mereka sebelum ini memenangi kerusi Parlimen itu atas tiket PKR.

Lima kerusi DUN di bawah PBM ialah tiga di Perak dan dua di Selangor.

Bagi Selangor, kerusi itu disandang oleh Haniza Talha (Lembah Jaya), dan Dr Daroyah Alwi (Sementa) yang memenanginya atas tiket PKR pada PRU-14.

Di Perak, kerusi PBM dimiliki A. Sivasubramaniam (Buntong), Leong Cheok Keng (Malim Nawar) dan Paul Yong (Tronoh). Sivasubramaniam dan Yong sebelumnya menang atas tiket DAP sedangkan Leong dulu dari PKR.

Zuraida bagaimanapun tidak menyatakan empat lagi kawasan Parlimen dan dua DUN yang diintai PBM.

PBM pada asalnya adalah Parti Pekerja Sarawak sebelum Pendaftar Pertubuhan meluluskan pertukaran nama pada Oktober lalu.

Parti itu baru-baru ini memohon menyertai gabungan BN sebagai komponen baharu, bersama lima parti lain tetapi masih belum diluluskan.

Zuraida berkata beliau menerima keputusan BN untuk mengkaji permohonan mereka dengan lebih terperinci.


Kerajaan tanggung kos pindah, rawat pesakit bukan Covid-19 ke hospital swasta

Kerajaan memperuntukkan RM100 juta untuk tempoh dua tahun bagi tujuan penyumberluaran, termasuk kos rawatan pesakit bukan Covid-19 yang dipindahkan ke hospital swasta.

Menteri Kesihatan Datuk Seri Dr Adham Baba sebanyak 72 hospital swasta terlibat dalam proses penyumberluaran untuk menempatkan pesakit dari hospital kerajaan ke hospital swasta.

Memetik laporan Mingguan Malaysia hari ini beliau berkata RM40 juta diperuntukkan pada 2020 dan RM60 juta lagi tahun ini.

“Jumlah ini akan dipertingkatkan lagi khususnya di kawasan Lembah Klang,” katanya.

Berkenaan kos rawatan yang ditanggung kerajaan, Dr Adham berkata, kadar caj maksimum bagi seorang pesakit ditetapkan antara kerajaan dan swasta berdasarkan tiga kategori utama.

Katanya, RM45,000 bagi setiap pesakit untuk rawatan melibatkan pembedahan, RM25,000 untuk rawatan bukan pembedahan dan RM5,000 untuk rawatan susulan.

Sejak beberapa hari lalu pesakit bukan Covid-19 di Selangor, Kuala Lumpur dan Negeri Sembilan dilapor dipindahkan ke hospital swasta bagi memberi laluan kepada penempatan pesakit Covid-19 di hospital kerajaan.

Kelmarin, semua pesakit bukan Covid-19 di Hospital Selayang dipindahkan ke hospital swasta di sekitar Lembah Klang setelah Kementerian Kesihatan (KKM) menjadikannya sebagai hospital merawat pesakit Covid-19 sepenuhnya.

Perpindahan tersebut dilakukan menerusi kerjasama pintar Kementerian Kesihatan dengan hospital-hospital swasta.

Kerajaan dijangka memperluaskan kawasan penempatan pesakit di hospital swasta ke negeri-negeri lain susulan kes jangkitan harian sudah mencecah lebih 15,000 sejak kelmarin.

Sementara itu, Adham berkata, seramai 1,383 pesakit kategori pembedahan dan 674 pesakit kategori bukan pembedahan telah dipindah dan dirawat di hospital swasta dengan perbelanjaan berjumlah RM11.6 juta setakat ini.

“Bagi tahun ini sehingga 25 Jun lalu, sebanyak 1,615 pesakit kategori pembedahan dan 696 pesakit kategori bukan pembedahan telah dirawat di hospital swasta dengan kos RM8.84 juta,” katanya.


Kos 200 tiang lampu DBKL bernilai RM30.75 juta dipersoal MP DAP

Kos kontrak bernilai RM30.75 juta bagi menggantikan 200 unit tiang lampu di Lembah Klang dipersoalkan seorang Ahli Parlimen (MP) DAP.

MP Kepong Lim Lip Eng mahu kerajaan menjelaskan setiap butiran berhubung kos 200 unit tiang lampu untuk Dewan Bandaraya Kuala Lumpur (DBKL) tersebut dan kewajaran jumlah tersebut.

Tegas Lip Eng, orang ramai berhak mengetahui kewajaran kos keseluruhan untuk kerja kejuruteraan, pemerolehan, pembinaan dan pengoperasian 200 unit tiang lampu tersebut.

“Orang ramai tertanya-tanya adakah kontrak bernilai RM30.75 juta ini semata-mata untuk membina 200 tiang lampu?

“Adakah ini bermaksud pembinaan satu tiang lampu perlu menelan kos sebanyak RM153,750 juta?” soalnya dalam kenyataan hari ini.

Lip Eng juga berkata akan mendapatkan penjelasan DBKL berhubung perkara itu, termasuk sama ada ia diberikan melalui tender terbuka atau tidak.

“Kerajaan tiada alasan untuk mengetepikan soal ketelusan dan tadbir urus yang baik dalam pengurusan kontrak berbelanja begitu tinggi,” katanya.

Pada Selasa lalu, Bernama melaporkan projek penggantian tiang lampu pintar DBKL dijangka akan bermula bulan ini dan selesai pada Mei 2023.


Lima negeri catat peningkatan mangsa banjir pagi ini

Jumlah mangsa banjir di pusat pemindahan sementara (PPS) di Pahang, Johor, Melaka, Negeri Sembilan dan Sabah terus mencatat peningkatan pagi ini berbanding semalam, menurut laporan Bernama.

Di PAHANG, hujan berterusan menyebabkan pertambahan mangsa iaitu 2,188 masih berada di 51 PPS pada awal pagi ini, melibatkan lapan daerah, menurut Sekretariat Jawatankuasa Pengurusan Bencana Negeri.

Daripada jumlah itu, 1,421 orang adalah mangsa banjir gelombang kedua dengan daerah Lipis mencatatkan mangsa paling ramai iaitu 553 orang diikuti Rompin (340 orang) dan Raub (278 orang) dan selebihnya dari daerah lain.

Lapan jalan ditutup akibat dinaiki air antaranya Jalan Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Temerloh-Jerantut (Temerloh) dan Jalan Bentong-Gua Musang (Lipis).

Laman web rasmi Jabatan Pengairan dan Saliran pula melaporkan enam sungai berada pada paras bahaya iaitu Sungai Tanum di Chegar Perah di Lipis, Sungai Pahang di Paya Gintong (Jerantut) dan di Kuala Krau (Temerloh), Sungai Serting di Pdg Gudang (Bera), Sungai Luit di Kampung Subuh (Maran) dan Sungai Pukin (Rompin), manakala Jabatan Meteorologi meramalkan cuaca hujan sepanjang hari di semua daerah terjejas banjir.

Di MELAKA, jumlah mangsa meningkat kepada 2,537 mangsa daripada 656 keluarga setakat 8 pagi ini berbanding 1,778 mangsa daripada 462 keluarga 8 malam tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa terjejas adalah dari 14 kawasan di Alor Gajah, sembilan di Melaka Tengah dan sembilan di Jasin.

“Seramai 1,015 mangsa daripada 270 keluarga ditempatkan di 10 PPS di Alor Gajah, 1,391 mangsa daripada 356 keluarga ditempatkan di sembilan PPS di Melaka Tengah serta 131 mangsa daripada 30 keluarga ditempatkan di tiga PPS di Jasin,” katanya dalam kenyataan hari ini.

Di JOHOR pula, jumlah mangsa bertambah kepada 3,841 orang pagi ini berbanding 2,553 orang semalam dengan enam daerah kini terjejas.

Pengerusi Jawatankuasa Kesihatan dan Alam Sekitar Johor R. Vidyananthan berkata Mersing menjadi daerah terbaharu dilanda banjir dengan seramai 366 mangsa daripada 90 keluarga ditempatkan di enam PPS.

Sementara di SABAH jumlah mangsa terus meningkat kepada 2,435 daripada 874 keluarga setakat pagi ini berbanding 1,823 mangsa daripada 599 keluarga malam tadi.

Sekretariat Pengurusan Bencana Negeri Sabah memaklumkan setakat ini sebanyak 23 PPS dibuka enam daerah di negeri ini sejak Jumaat lepas.

Daerah yang terjejas banjir termasuk Kota Marudu seramai 1,973 mangsa daripada 520 keluarga ditempatkan di 12 PPS, daerah kecil Paitan 97 mangsa daripada 23 keluarga di tiga PPS.

Selain itu di Pitas, 79 mangsa daripada 22 keluarga di dua PPS, Sandakan (197 mangsa daripada 42 keluarga) di dua PPS, Telupid (51 mangsa, lapan keluarga) di dua PPS dan Beluran (38 mangsa, 10 keluarga) di satu PPS.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat menunjukkan jumlah mangsa banjir membabitkan 22 PPS di negeri ini meningkat kepada 2,041 individu daripada 554 keluarga setakat 7 pagi ini berbanding 1,892 individu daripada 505 keluarga malam tadi.

Pengarah Jabatan Kerja Raya (JKR) Negeri Sembilan Ir Wan Hasnan Wan Musa berkata sebanyak 15 laluan melibatkan beberapa daerah di Negeri Sembilan ditutup untuk semua kenderaan dan hanya tiga dibuka untuk kenderaan berat termasuk di Tampin susulan jalan runtuh dan dinaiki air setakat tengah malam tadi.

Di TERENGGANU, Ketua Sekretariat Jawatankuasa Pengurusan Bencana Negeri Leftenan Kolonel (PA) Mohd Rosman Abdullah berkata jumlah mangsa banjir kekal 137 orang daripada 42 keluarga pagi ini di dua PPS di Dungun.

“Dua PPS yang masih beroperasi ialah Dewan Orang Ramai Kampung Shukor yang menempatkan 68 orang daripada 20 keluarga dan Dewan Orang Ramai Kampung Pasir Raja (69 orang, 22 keluarga).

Jabatan Pengairan dan Saliran melalui portal rasmi https://publicinfobanjir.water.gov.my pula memaklumkan hanya Sungai Kemaman di Rumah Pam Paya Paman, Kemaman merekodkan ketinggian melepasi paras amaran pagi ini.

Di SELANGOR, dua PPS di daerah Kuala Langat menempatkan 40 mangsa kembali dibuka semalam.

Dua PPS tersebut adalah Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).

Sementara itu, laman web publicinfobanjir.water.gov.my setakat 6.45 pagi tadi melaporkan kawasan Sungai Langat di Bukit Changgang, Kuala Langat kini berada pada paras bahaya apabila mencatat 4.29 meter manakala Sungai Langat di kawasan Dengkil, Sepang berada pada paras amaran dengan ketinggian 7.07 meter.


Singapura arah murid jalani ujian Covid-19 dua minggu sekali

Kerajaan Republik Singapura mengarahkan semua murid sekolah rendahnya menjalani ujian antigen (ART) sekali untuk setiap dua minggu sehingga tamat penggal ke empat persekolahan.

Kementerian Pelajaran (MOE) Singapura berkata ujian itu akan memupuk sikap tanggungjawab murid dan menjadikan sekolah sebagai tempat yang selamat untuk belajar.

Keperluan itu juga merangkumi murid sekolah rendah pendidikan khas.

Pihak sekolah akan mengedarkan 10 kit ART kepada setiap murid mulai 25 Oktober ini. Ujian antigen akan dimulai pada 25 Oktober hingga 31 Oktober dan kemudian pada 8 November hingga 14 November, kata MOE.

Murid yang didapati positif melalui ujian ART itu tetapi sihat, akan mengikut peraturan Kementerian Kesihatan (MOH) dan menjalani kuarantin selama 72 jam, sebelum ujian kedua dilakukan, kata MOE.

“Murid berkenaan akan menamatkan kuarantin kendiri dan kembali ke sekolah setelah negatif ujian ART itu,” kata MOE lagi.

“Kami menggesa murid dan kakitangan sekolah terus mengamalkan kebersihan diri yang baik dan menjalankan tanggungjawab sosial melalui ujian berkala”.

Pengerusi bersama pasukan petugas Covid-19, Lawrence Wong pada Rabu mengatakan bahawa walaupun terdapat langkah-langkah pengurusan yang sangat “ketat” di sekolah, melakukan ujian berkala untuk pelajar dan kakitangan akan membantu meminimumkan penyebaran jangkitan.

“Kami rasa bentuk ujian ini dapat dilakukan secara berkala … ini adalah cara di mana kami dapat terus, sebanyak mungkin, melakukan aktiviti normal, tetapi memastikan bahawa ini dilakukan dengan selamat,” kata Lawrence.

Pada Rabu, MOH mengumumkan Singapura akan melanjutkan sekatan Covid-19 untuk satu bulan lagi kerana lebih banyak masa diperlukan untuk menstabilkan keadaan.

Sekatan di bawah Fasa Penstabilan, yang bermula pada 27 September dan pada awalnya dijadualkan berlangsung hingga 24 Oktober, dilaksanakan untuk mengurangkan tekanan pada sistem penjagaan kesihatan negara, kini telah dilanjutkan hingga 21 November.


Rosmah menangis di mahkamah

Isteri bekas Perdana Menteri Datuk Seri Najib Razak, Datin Seri Rosmah Mansor yang berdepan pertuduhan meminta dan menerima rasuah, menangis di Mahkamah Tinggi Kuala Lumpur hari ini ketika membaca pernyataan saksi.

Dia yang membaca pernyataan bela diri dengan suara bergetar dalam perbicaraan rasuah projek solar hibrid bernilai RM1.25 bilion yang dihadapinya menyentuh mengenai pendakwaan terpilih dan berniat jahat terhadapnya dan keluarga.

Pada 18 Februari lalu, Mahkamah Tinggi memerintahkan Rosmah membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadapnya.

Kelmarin, Mahkamah Rayuan menolak permohonannya untuk menangguhkan perbicaraan kes rasuahnya semalam.

Di kamar mahkamah hari ini, Hakim Mohamed Zaini Mazlan kemudian bertanyakan keadaannya. Menjawab soalat itu sambil mengesat air mata Rosmah berkata:

“Saya minta maaf Yang Arif, banyak perkara telah saya lalui (I’m sorry Your Honour, I’ve gone through a lot).”

Sebelum itu, dia menyatakan pendakwaan terhadapnya tidak berasas sebaliknya yang perlu diheret ke mahkamah adalah lima pihak lain, namun mereka dipanggil sebagai saksi-saksi pendakwaan.

Mereka terdiri daripada Datuk Seri Mahdzir Khalid; Tan Sri Madinah Mohamed; Datuk Alias Ahmad; Saidi Abang Samsudin; dan Datuk Rizal Mansor, yang didakwanya terlibat dalam ketidakaturan berkaitan pemberian tender projek solar hibrid kepada Jepak Holdings.

“Pendakwaan memanggil mereka sebagai saksi tanpa didakwa di mahkamah agar mereka bersama-sama menunding jari kepada saya, seorang individu yang tiada jawatan dalam kerajaan dan tiada kuasa meluluskan apa-apa projek sekali pun,” katanya.

Memetik Utusan, Rosmah dalam pernyataan tersebut turut memberitahu dia tidak tahu menahu apatah lagi menerima wang rasuah berjumlah RM6.5 juta yang didakwa bertujuan membantu mempercepatkan pemberian projek solar hibrid kepada Jepak Holdings.

Sebanyak RM1.5 juta disimpan dalam dua beg dan dihantar ke kediamannya di Langgak Duta di sini pada 7 September 2017 manakala RM5 juta lagi diletakkan dalam dua buah bagasi dan dibawa ke Seri Perdana pada 20 Disember 2016.

Menurut Rosmah, walaupun wang itu dibawa ke kediamannya, dia menafikan menerima wang itu mahupun membuka beg dan bagasi untuk memastikan isi kandungannya.

Mahkamah sedang mendengar keterangan bela diri Rosmah atas pertuduhan meminta rasuah RM187.5 juta dan menerima RM6.5 juta berhubung projek pembekalan dan pemasangan tenaga solar di 369 sekolah luar bandar di Sarawak.

Isteri bekas Presiden UMNO itu didakwa meminta suapan RM187.5 juta daripada Saidi yang merupakan Pengarah Urusan Jepak Holdings Sdn. Bhd. (Jepak) untuk dirinya sendiri yang dibuat melalui Datuk Rizal Mansor, melibatkan 15 peratus nilai kontrak.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit di sini antara bulan Januari dan April 2016.


[KEMAS KINI] 37 kluster baharu dikesan, 6,742 pesakit sembuh

Jumlah kematian akibat Covid-19 dalam tempoh 24 jam sehingga 12 tengah hari tadi di seluruh negara mencatatkan sebanyak 115 kes, termasuk 11 bukan rakyat Malaysia, menjadikan keseluruhannya 6,728 kematian sejak awal tahun lalu.

Dua negeri di Lembah Klang iaitu Selangor merekodkan 53 kes kematian, manakala di Kuala Lumpur sebanyak 24 kematian.

Ketua Pengarah Kesihatan Tan Sri Dr Noor Hisham Abdullah berkata seramai 6,742 pesakit juga disahkan sembuh menjadikan keseluruhan kes sembuh sebanyak 772,542.

Jumlah kes aktif kini naik kepada 114,053. Seramai 896 pesakit kini dirawat di unit rawatan rapi, dan 459 memerlukan alat bantuan pernafasan.

Terdahulu beliau memaklumkan dalam tempoh 24 jam itu 12,541 jangkitan baharu, termasuk 16 kes import membabitkan empat rakyat asing, dilaporkan menjadikan keseluruhan kumulatif adalah sebanyak 893,323 kes, dengan Selangor kekal mencatat kes tertinggi.

Katanya Selangor terus mencatat kes tertinggi sebanyak 5,512 diikuti Negeri Sembilan (1,619), dan Kuala Lumpur dengan 1,542 kes.

Beliau berkata daripada jumlah jangkitan baharu itu, 6,504 kes atau 51.9 peratus membabitkan Kategori 1 iaitu tidak bergejala, Kategori 2 (gejala ringan – 5,848), Kategori 3 (radang paru-paru – 86), Kategori 4 (radang paru-paru memerlukan oksigen – 49), dan Kategori 5 (kritikal dan bantuan alat pernafasan – 54 kes).

Dr Noor Hisham turut memaklumkan sebanyak 37 kluster baharu dikesan di seluruh negara dengan jangkitan di tempat kerja kekal menjadi penyumbang utama iaitu sebanyak 19 kluster, diikuti lapan kluster komuniti; pusat tahanan (empat); dan masing-masing tiga kluster kumpulan berisiko tinggi dan pendidikan.

Setakat ini, katanya 2,312 kluster sudah ditamatkan, manakala 893 kluster masih aktif.

Tiga kluster tempat kerja masing-masing dikesan di Selangor, Pulau Pinang, Pahang dan Johor, masing-masing dua di Melaka dan Kelantan dan masing-masing satu di Terengganu, Kuala Lumpur dan Perak.

Penularan dan jangkitan Covid-19 di Jalan Bangsar, Lembah Pantai di Kuala Lumpur pula menyumbang jumlah kes positif tertinggi bagi kluster komuniti iaitu membabitkan 131 individu.

Kluster komuniti juga turut dikesan di Terengganu, Sarawak, Kelantan, Perak, Johor dan Selangor.

Sementara itu kluster pusat tahanan Bakti 2 di Negeri Sembilan merekodkan jangkitan tertinggi iaitu sebanyak 402 individu positif Covid-19.

Kluster pusat tahanan yang lain membabitkan Kedah seramai 94 individu; dan 128 kes membabitkan dua pusat tahanan di Johor.

Kluster kumpulan berisiko tinggi dan pendidikan turut dikesan di Selangor, Sabah, Johor, Kuala Lumpur dan Pulau Pinang.

Mengenai kadar kebolehjangkitan, Dr Noor Hisham berkata sehingga 15 Julai lalu, nilai RT negara ialah 1.20 dengan negeri tertinggi membabitkan Putrajaya yang mencatatkan nilai RT 1.32.

“Negeri lain yang mencatatkan RT melebihi 1.0 adalah Terengganu (nilai RT 1.27), Kedah (nilai RT 1.23), Selangor (nilai RT 1.20), Pulau Pinang (nilai RT 1.20), Negeri Sembilan (nilai RT 1.17), Wilayah Persekutuan Kuala Lumpur (nilai RT 1.15), Melaka (nilai RT 1.14), Pahang (nilai RT 1.12), Johor (nilai RT 1.10), Kelantan (nilai RT 1.10), Perak (nilai RT 1.10), dan Sabah (nilai RT 1.09),” katanya.


Suhu dunia rekod hari paling panas

Dunia pada 3 Julai mencatatkan rekod baharu untuk hari paling panas, menurut data Pusat Ramalan Alam Sekitar Amerika Syarikat (AS).

Purata suhu dunia pada tarikh itu mencecah 17.01 Celsius (62.62 F), mengatasi rekod sebelum ini, iaitu 16.9 Celsius yang dicatatkan pada Ogos 2016.

Musim panas ini, perubahan iklim mencetuskan gelombang haba yang melampau di seluruh dunia, mencetuskan amaran cuaca dan meragut banyak nyawa, menurut Agensi Anadolu.

Dari Amerika Utara hingga ke Eropah, Asia dan Timur Tengah, banyak negara sedang bergelut dengan suhu yang terik.

Di AS, amaran telah dikeluarkan di seluruh negara kerana panas terik dan kelembapan yang menyelubungi di kebanyakan wilayah.

Mexico turut terjejas teruk, dengan suhu melebihi 40 Celsius (104F) yang menyaksikan lebih 110 orang terkorban akibat suhu tinggi.

United Kingdom (UK) mengalami cuaca paling panas pada Jun, sejak penyimpanan rekod bermula pada 1884. Suhu purata ialah 15.8 Celsius (60.44F), hampir satu darjah lebih tinggi daripada paras tertinggi sebelum ini.

Iran, yang terkenal dengan musim panas terik, menyaksikan suhu mencecah 50 Celsius (122F) di beberapa kawasan.

Di Sepanyol, suhu melonjak ke 44 Celsius (111.2F) sepanjang bulan Jun, menyebabkan lapan daripada 17 pentadbiran autonominya mengeluarkan amaran.

Pakistan dan India turut terkesan akibat musim panas. Insiden berkaitan strok haba meragut sekurang-kurangnya 22 orang di Pakistan, manakala lebih 150 kehilangan nyawa di India.

Bahkan China juga telah mengalami hari paling panas dalam tempoh enam dekad, dengan suhu mencecah sehingga 40 Cesius (104F).


Sidang Parlimen khas sebelum 1 Ogos, kata Yang Dipertua

Yang Dipertua Dewan Rakyat dan Dewan Negara mencadangkan persidangan khas Parlimen untuk diadakan sebelum 1 Ogos ini mengikut peruntukan undang-undang sedia ada.

Dalam satu kenyataan bersama, Yang Dipertua Dewan Negara Senator Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun berkata cadangan itu telah dikemukakan kepada Perdana Menteri Tan Sri Muhyiddin Yassin susulan majlis menghadap semalam.

Menurut kenyataan itu, pada majlis menghadap berkenaan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah menzahirkan titah pandangan bahawa persidangan Parlimen perlu diadakan sebelum 1 Ogos ini.

Majlis itu turut dihadiri timbalan-timbalan Yang Dipertua kedua-dua dewan.

“Kedua-dua Yang Dipertua Dewan Negara dan Dewan Rakyat menjunjung titah Seri Paduka Baginda Yang di-Pertuan Agong dan telah menyatakan komitmen dan kesediaan penuh Parlimen Malaysia untuk mengadakan persidangan Parlimen seperti yang dititahkan oleh Baginda Tuanku,” menurut kenyataan itu.

Semalam, Yang di-Pertuan Agong Al-Sultan Abdullah Ri’ayatuddin Mustafa Billah Shah menzahirkan agar sidang Parlimen dijalankan secepat mungkin semasa pertemuan dengan kedua-dua Yang di-Pertua (Speaker) Dewan Negara dan Dewan Rakyat di Istana Negara.

Dalam satu kenyataan, Datuk Pengelola Bijaya Diraja, Datuk Ahmad Fadil Shamsuddin berkata Agong semasa pertemuan satu jam dengan Speaker menzahirkan Sidang Parlimen perlu dibuka dengan mengikut garis panduan dan prosedur operasi standard (SOP) Covid-19 yang ditetapkan oleh Kerajaan dan Parlimen.

“Baginda menzahirkan pandangan bahawa persidangan Parlimen perlu diadakan secepat mungkin dengan mengikut garis panduan dan prosedur operasi standard Covid-19 yang ditetapkan oleh kerajaan dan Parlimen Malaysia.

“Ini bagi membolehkan Proklamasi Darurat dan Ordinan-ordinan Darurat yang telah dikeluarkan dapat dibentang di Parlimen seperti yang termaktub dalam Perkara 150 (3) Perlembagaan Persekutuan,” katanya dalam kenyataan yang disiarkan di Facebook Istana Negara.


Harga petrol tak turun RM1.50, kekal pada harga semasa

Harga runcit petrol RON97 dan RON95 serta diesel akan kekal tidan berubah bagi tempoh 20 hingga 26 Julai ini.

Janji Pakatan Harapan (PH) untuk menurunkan harga bahan bakar tersebut setakat ini masih belum dilaksanakan dan kekal pada harga semasa tidak turun atau naik.

Kementerian Kewangan dalam kenyataan hari ini memaklumkan bahawa berdasarkan harga runcit mingguan produk petroleum menggunakan formula Mekanisme Harga Automatik (APM), harga RON97 akan kekal pada RM3.37 seliter, RON95 RM2.05 seliter dan diesel RM2.15 seliter, menurut laporan Bernama.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter walaupun harga pasaran kedua-dua produk telah meningkat melebihi harga siling yang telah ditetapkan,” menurut kenyataan itu.

Kementerian itu turut memberi jaminan bahawa ia akan memantau secara berterusan kesan perubahan harga minyak dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Setiausaha Negara AS puji cara Malaysia kendali Covid-19

Beliau turut memuji kepimpinan dan kejayaan Malaysia yang luar biasa itu juga, sehingga mempunyai keupayaan untuk mengedar lebihan vaksin ke negara lain dan juga kepada Covax.

“Ini amat dihargai dan bukti kepimpinan sebenar,” katanya pada sidang media bersama Menteri Luar, Datuk Seri Saifuddin Abdullah.

Wabak Covid-19 yang melanda negara awal tahun lalu ditangani dengan sempurna oleh Kerajaan Perikatan Nasional (PN) pimpinan Perdana Menteri ketika itu, Tan Sri Muhyiddin Yassin, sebelum disambung Perdana Menteri, Datuk Seri Ismail Sabri Yaakob.

Selain memperhebatkan Program Imunisasi Covid-19 Kebangsaan (PICK), Muhyiddin turut menangani kesusahan rakyat dengan menyediakan berbilion-bilion ringgit pakej bantuan dan rangsangan ekonomi.

Sehingga semalam, lebih 55.2 juta dos vaksin Covid-19 diberikan menerusi PICK, di mana keseluruhannya 25,522,460 individu atau 78.2 peratus populasi Malaysia telah lengkap divaksin, manakala 79.5 peratus atau 25,935,479 lagi menerima sekurang-kurangnya satu dos.

Tatkala, permulaan kemuncak gelombang Covid-19 melanda negara bermula Mei kerajaan melaksanakan Perintah Kawalan Pergerakan (PKP) bermula Jun 2020 bertujuan menyekat penularan Covid-19.

Kesan daripada tindakan pantas yang dilakukan sehingga hari ini kes harian semakin menurun di bawah paras 4,000 kes. Walaupun, jumlah kumulatif positif mencapai 2,703,140 kes, namun 2,615,162 pesakit telah sembuh.

Sementara itu, memetik Bernama, Blinken berkata kerana kepimpinan dan kejayaan luar biasa itu membolehkan Malaysia mempunyai kapasiti untuk menyumbang lebihan vaksin ke negara lain dan kepada COVAX, sebuah inisiatif global untuk perkongsian vaksin. .

Beliau berkata ketika mesyuarat dua hala dengan Saifuddin, kedua-dua pihak menyentuh mengenai apa yang boleh dilakukan bersama untuk mengatasi cabaran semasa Covid-19 dan membuat persiapan lebih baik untuk menangani pandemik pada masa depan.

“Kita perlu ambil peluang ini untuk kukuhkan sistem keselamatan kesihatan global. Jadi pada masa akan datang kita lebih berupaya untuk mencegah, mengesan dan mungkin menangani pandemik baharu dengan lebih berkesan,” katanya.

Setiausaha Negara Amerika Syarikat (AS) Antony Blinken hari ini memuji kepimpinan Malaysia dalam mengendalikan pandemik Covid-19 sejak wabak itu mula melanda negara awal tahun lalu. – Gambar Reuters

Blinken tiba di Kuala Lumpur pada Selasa malam untuk mengadakan lawatan kerja dua hari. Beliau sebelum ini singgah di Jakarta, Indonesia dan akan meneruskan kunjungannya ke Bangkok, Thailand.

Beliau berkata AS sedang berusaha untuk melaksanakan komitmennya untuk terus menyumbang kepada COVAX, supaya vaksin COVID-19 dapat diagihkan secara saksama.

“Menjelang 2022, AS menjangkakan untuk menyumbang 1.2 bilion vaksin di seluruh dunia, kami mempunyai komitmen untuk bantu apa yang boleh bagi menutup jurang vaksinasi,” katanya.

Mengenai persoalan Malaysia dan AS bekerjasama dalam pembangunan dan pengedaran vaksin, Blinken berkata beliau dan Saifuddin telah bersetuju bahawa menghasilkan vaksin sahaja tidak mencukupi, memastikan vaksin dapat diagihkan secara adil dan sama rata juga penting.

Beliau berkata terdapat pelbagai cabaran untuk mengagihkan vaksin di banyak negara di dunia, daripada aspek jarak, logistik sehinggalah kepada pengedaran.

Satu daripada cara untuk mengatasinya ialah dengan memastikan terdapat kapasiti pengeluaran vaksin di negara yang berbeza, sebagai contoh, di Malaysia.

Selain itu, AS berusaha mewujudkan dana antarabangsa bagi memastikan adanya sumber untuk digunakan pada masa depan apabila diperlukan, selain membolehkan langkah-langkah sewajarnya diambil untuk melindungi diri.

“Satu daripada masalah yang telah kita lihat apabila pandemik atau dilanda krisis, dunia akan kelam kabut atur langkah. Dan apabila krisis berakhir, kita leka, bila berlaku krisis baharu, kita perlu mula balik semua perkara dari awal.

“Jadi satu sebab untuk memiliki dana antarabangsa ini, bagi memastikan negara mempunyai keupayaan untuk mengharungi dan menyediakan perlindungan diperlukan jika berlaku pandemik lagi.

“Adalah sangat penting untuk kita bekerjasama, tetapi saya fikir Malaysia telah membuktikan caranya sendiri untuk membantu dunia menangani pandemik ini dan diharapkan dapat mencegah wabak lain,” katanya.